NASA menamakan asteroid dengan nama saintis muda Muslim

Pihak NASA baru-baru ini menamakan sebuah asteroid bersempena nama seorang saintis muda yang beragama Islam atas kejayaan dan usahanya dalam bidang penyelidikan botani.

Asteroid yang digelar "Al-Sheikh 33535" itu mengambil nama Fatima binti Abdel Moneim Al Sheikh sempena menghargai kertas penyelidikannya yang berjudul"Determining The Effect Of The Novel Carl 2 Strigolactone Analog On The Seed Germination of Parasitic Weeds.”

Fatima merupakan pemenang kedua semasa Pameran Sains dan Kejuruteraan Antarabangsa Intel (Intel ISEF) pada tahun 2016 yang telah memenangi wang tunai berjumlah USD1,500 sehinggalah beliau mendapat pengiktirafan ini daripada NASA.

Fatima dijemput menyertai pameran itu selepas bertanding dan memenangi Olimpik Kebangsaan untuk Kreativiti Saintifik yang merupakan acara tahunan anjuran Yayasan Raja Abdulaziz dengan kerjasama Kementerian Pendidikan Arab Saudi.

Fatima yang baru sahaja berusia 19 tahun telahpun berjaya mendapat pelbagai anugerah dan pengiktirafan dari dalam dan luar negara. Malah, kejayaannya itu kini lebih manis kerana namanya telah tersemat pada salah sebuah asteroid di angkasa.

Walau bagaimanapun, ini bukanlah kali pertama NASA menamakan asteroid bersempena pengiktirafan kepada seorang saintis muda. Ada beberapa lagi pelajar Muslim lain yang telah diangkat oleh pihak NASA atas kejayaan mereka.

Pihak NASA menamakan sebuah planet kecil dengan nama "Abu-Alshaikh 28831" sempena nama seorang pelajar dari Jordan iaitu Salahaldeen Ibrahim Abu-Alshaikh atas pencapaiannya dalam penyelidikan matematik sehingga memenangi tempat kedua semasa Intel ISEF pada tahun 2013.

Asteroid "31926 Alhamood" pula mengambil nama pelajar dari Arab Saudi iaitu Abdul Jabbar Abdulrazaq Alhamood yang memenangi tempat pertama Intel ISEF pada tahun 2015 dengan kertas penyelidikan berkenaan tumbuhan.

Akhir sekali sebuah asteroid yang dijumpai pada tahun 2000 telah mengambil nama pelajar dari Mesir iaitu Yasmine Yehia Moustafa dan digelar "31910 Moustafa" selepas memenangi tempat pertama Intel ISEF atas kecemerlangan projek sains bumi dan alam sekitarnya.

Anda teringin mahu letak nama anda pada salah satu asteroid atau planet baru dalam galaksi? Ada satu jalan pintas yang anda boleh lakukan. Cubalah sertai pertandingan Intel ISEF itu!


Secawan Kopi Boleh Panjangkan Hayat Manusia 9 Minit - Kajian

Satu penyelidikan antarabangsa yang melibatkan 10 buah negara mendapati kopi yang anda minum boleh menyumbang kepada jangka hayat yang lebih panjang.

Ini kerana kajian terbesar yang pernah dijalankan ke atas penggunaan kopi itu menyatakan meminum secawan kopi setiap hari boleh mengurangkan risiko kematian awal disebabkan apa-apa penyakit dan ia juga secara drastik boleh merendahkan kebarangkalian anda mengalami sebarang masalah penghadaman.

Menurut Profesor Sir David Spiegelhalter dari University of Cambridge, hasil kajian secara pro-rata mendapati secawan kopi menambah purata 9 minit 'nyawa' kepada seorang lelaki dan lebih kurang 3 minit kepada wanita.

Jika anda meminum secawan kopi setiap hari, anda mungkin boleh memanjangkan jangka hayat anda selama 3 bulan bagi lelaki manakala bagi wanita pula, jangka hayat anda boleh diperpanjang selama sebulan.

Kajian yang dijalankan selama 16 tahun itu menyatakan mereka yang minum sekurang-kurangnya secawan kopi setiap hari adalah 12% kurang berisiko untuk mati berbanding mereka yang tidak minum kopi langsung.

Dr. Veronica Setiawan dari University of Southern Carolina pula menegaskan bahawa kopi mempunyai kandungan antioksida yang tinggi dan sebatian fenol yang memainkan peranan penting dalam membanteras kanser.

Walaupun kajian ini tidak membuktikan penyebab utama atau menunjukkan bahan kimia mana satukah yang memberi kesan eliksir itu, namun kita dapat tahu dengan jelas bahawa kopi amat bagus dijadikan sebahagian daripada diet harian dengan gaya hidup yang sihat.

Tapi minum biarlah berpada-pada. Janganlah sehingga tidak boleh tidur malam pula.


10 Negara Paling Kaya Di Dunia

Bolehkah anda menamakan negara yang paling kaya di dunia? Barangkali ramai yang meneka Amerika Syarikat, China ataupun Arab Saudi kan?

Jika kita lihat Amerika Syarikat contohnya, ya ia sememangnya sebuah negara yang kelihatan masyhur dan agak mewah. Apatah lagi dengan pemilihan Trump sebagai Presiden terbaru yang kita sedia maklum merupakan seorang ahli perniagaan kaya tersohor dunia.

Tapi pada hakikatnya, Amerika masih berada di belakang jika diteliti pendapatannya secara per kapita. Malah, ada beberapa buah negara yang masih sedang membangun pun telah berjaya mengatasi Amerika Syarikat dari segi perkhidmatan perubatan dan pendidikan.

Berdasarkan maklumat dan data daripada Bank Dunia dan Tabung Kewangan Antarabangsa (IMF), kami ingin kongsikan senarai 10 negara terkaya di dunia. Senarai ini adalah berpandu kepada keluaran dalam negeri kasar (KDNK) mengikut pariti kuasa beli per kapita (PPP) sesebuah negara.

San Marino merupakan salah sebuah negara terkecil yang dikelilingi kawasan luar bandar Itali dan bertengger di atas puncak gunung. Jika diteliti saiz negaranya yang kecil, populasi penduduk serta kekayaan relatifnya, KDNK negara ini adalah sangat tinggi. San Marino hanya mempunyai penduduk seramai lebih kurang 33,000 orang sahaja yang menghuni negara berkeluasan 24 batu persegi ini.

Walaupun tidak banyak lokasi strategik untuk kegiatan perniagaan dan perdagangan, dengan bergantung kepada industri pelancongan serta import eksport, ia mampu mencecah sehingga KDNK per kapita sebanyak USD45 ribu.

Dengan keluasan tanah 32,278 batu persegi, negara Timur Tengah ini lebih kecil daripada bandar New York di Amerika Syarikat. Walau bagaimanapun, satu pertiga daripada KDNK yang berjumlah USD375 bilion datang daripada industri minyak.

Selain itu, sektor perkhidmatan dan telekomunikasi juga menjadi antara penyumbang terpenting kepada pembangunan ekonomi negara yang mempunyai populasi penduduk seramai 9.2 juta orang ini.

Walaupun Norway tidaklah sekecil San Marino, namun ia juga mempunyai kelebihan dari segi KDNK per kapita disebabkan populasi yang tidak begitu tinggi dan hasil kekayaan yang banyak. Dengan bilangan penduduk seramai 5.3 juta orang, negara ini mempunyai KDNK pariti kuasa beli per kapita setinggi USD 69,300.

Norway banyak bergantung kepada industri minyak dan gas selain menjadi pengeksport makanan laut kedua terbesar, selepas China.

Pendapatan per kapita negara ini adalah sebanyak USD65,144 dengan populasi seramai 4.8 juta orang. Antara industri utama yang menyumbang kepada ekonomi Ireland adalah tekstil, perlombongan dan penghasilan makanan.

Menurut senarai kedudukan yang dikeluarkan oleh Organisasi Kerjasama dan Pembangunan Ekonomi, sebenarnya Ireland menduduki tempat ke-4 terkaya di dunia secara keseluruhan.

Kuwait ialah sebuah negara kecil dengan KDNK pariti kuasa beli per kapita sebanyak USD75 ribu. Untuk pengetahuan anda, matawang yang paling mahal di dunia sekarang ini ialah dinar Kuwait. Dengan simpanan rizab minyak dunia sebanyak 10%, petroleum menjadi punca separuh daripada KDNK negara ini. Ia juga menyumbang 95% kepada hasil eksport dan pendapatan kerajaan.

Sejak beberapa tahun kebelakangan ini, Kuwait tidak banyak mempelbagaikan pendapatan ekonominya kerana keadaan fiskal yang amat memberangsangkan.

Memang patutlah ramai gadis yang tergila-gilakan anak kepada Sultan Brunei. Manakan tidak, ayahandanya mentadbir negara kelima terkaya di dunia. Dengan bilangan penduduk hanya seramai lebih kurang 430,000 orang, negara ini mampu mempunyai KDNK per kapita (PPP) setinggi USD75,369 hasil sumbangan industri petroleumnya.

Siapa sangka, negara jiran kita ini merupakan negara keempat terkaya di dunia. Dengan kadar pengangguran rendah iaitu hanya 2.3%, tidak hairanlah ia mampu menjana KDNK per kapita (PPP) sebanyak USD85 ribu. Nilai ini adalah lima kali lebih tinggi daripada purata pendapatan per kapita individu lain di seluruh dunia.

Singapura menjadi pelabuhan kedua paling sibuk di dunia dengan nilai eksport sebanyak USD414 bilion hanya pada tahun 2011. Selain itu negara kecil ini berdiri stabil hasil pertumbuhan sektor kewangan, industri bahan kimia dan polisi ekonomi liberal yang menggalakkan inovasi.

Walaupun Macau adalah sebahagian daripada China, ia merupakan sebuah wilayah berautonomi dan mentadbir sendiri segala urusan ekonominya. Terkenal dengan lebih 30 pusat kasino bertaraf dunia, ia menarik minat pelancong yang membanjiri wilayah ini untuk berjudi.

Bilangan penduduk Macau tidak ramai, ia hanya mempunyai 570,000 orang. Disebabkan itulah industri kasino dan perjudian di situ sahaja mampu menjana KDNK per kapita (PPP) sebanyak USD96 ribu.

Negara kedua terkaya di dunia ini menjadi simbol kekayaan dengan pariti kuasa beli KDNK per kapita sebanyak USD102 ribu, iaitu 9 kali lebih banyak daripada purata negara-negara lain. Sektor perbankan di Luxembourg yang bernilai lebih USD 1.24 trilion menjadi aset utama negara ini.

Dengan pariti kuasa beli KDNK per kapita setinggi USD142 ribu, Qatar mengungguli carta negara terkaya di dunia. Seperti yang kita sedia maklum, Qatar mempunyai kuasa besar dalam industri petroleum dunia sehinggakan 70% pendapatan kerajaan datang daripada industri ini sahaja.

Disebabkan kekayaan dan kekuatan ekonomi negara ini, Qatar telah dipilih sebagai negara Arab pertama yang menjadi tuan rumah Piala Dunia FIFA pada tahun 2022.

Anda pasti tertanya-tanya, di mana Malaysia berada? Dengan KDNK per kapita (PPP) sebanyak USD16 ribu, negara kita berada pada kedudukan 49 terkaya di dunia.

Jika dibandingkan dengan negara daripada senarai top 10 ini, Malaysia merupakan sebuah negara yang besar dan mempunyai penduduk yang ramai. Jadi, oklah tu kan?


Kisah Kehidupan Sederhana Billionaire Facebook Mark Zuckerberg

Tak perlu nak kenalkan lagi la kan siapa Mark Zuckerberg. Kalau tak kenal, anda mungkin tinggal di dalam gua. Beliau merupakan individu terkaya ke-5 di dunia ini dan yang paling muda dalam senarai 10 orang terkaya di dunia.

Nilai kekayaan Mark Zuckerberg pada tahun 2017 dianggarkan sebanyak RM307 billion oleh Forbes. Menurut CNBC, Mark Zuckerberg mendapat keuntungan sebanyak RM18.83 juta, setiap hari.

Apa anda akan buat dengan jika ditakdirkan anda mempunyai kekayaan seperti ini? Kekayaan yang sangat melampau ini namun tidak ditunjukkan oleh beliau dalam kehidupan sehariannya.

Sekali pandang rumah ini, anda tak menyangka ia adalah rumah orang ke-5 terkaya di dunia. Rumah anda mungkin lagi besar, kan? Tidak seperti bilionaire lain seperti Mukesh Ambani yang membina rumah termahal di dunia, citarasa Mark agak sederhana dan bersahaja. Rumah yang terletak di Silicon Valley ini hanya mempunyai 5 bilik.

Dekorasi dan perabot rumah Mark juga seperti rumah orang kebanyakan. Rumah jutawan kosmetik Malaysia, Dato Alif Syukri jauh lebih besar dan mewah jika nak dibandingkan dengan rumah Mark, walaupun kekayaan Mark dianggarkan beribu kali kanda berbanding Dato Alif.

Mark juga sangat jarang menayang rumahnya kepada orang ramai di media sosial. Walaupun rumah ini berharga RM30 juta, namun berdasarkan kekayaan Mark, beliau dikira sebagai sangat sederhana dalam membeli rumah walaupun mampu untuk membeli 10,233buah rumah seperti ini.

Rumah Bill Gates berharga 22 kali ganda rumah Mark : 15 Fakta Menarik Mengenai Rumah Orang Terkaya Di Dunia Bill Gates

Bagi mereka yang kaya raya, ia adalah satu trend untuk menayang kekayaan mereka melalui kereta yang mereka pandu. Cuba lihat apa jenis kereta yang dipandu oleh bilionaire-bilionaire yang lain, dan jutawan-jutawan di Malaysia. Bugatti, Ferrari, Lamborghini, Mercedes dan banyak lagi. Semuanya berharga mencecah berjuta-juta Ringgit.

Bagi Mark, kereta merupakan satu medium untuk sampai ke sesuatu tempat dan ia tidak penting sama ada ianya mewah atau tidak. Apa yang penting ialah sampai dengan selamat. Kereta yang dipandu Mark dan isterinya adalah Acura TSX dan Honda Fit yang berharga kurang daripada RM300,000 bagi kedua-duanya.

Pada tahun 2014, Mark menambahkan koleksi keretanya dengan membeli Volkswagen GTi yang berharga RM130,000. Bayangkan Mark Zuckerberg memandu kereta lebih murah daripada anda. Segan tak?

Berdasarkan nilai kekayaan Mark, beliau mampu untuk membeli 47,666 buah Bugatti Veyron yang berharga RM6.4 juta sebuah.

Bagi orang biasa-biasa pun, pakaian adalah antara perkara penting bagi kita. Ramai manusia zaman kini yang sangat mementingkan jenama dan harga, walaupun kita tak berapa mampu. Namun bagi Mark, beliau sangat simple dengan memakai baju t-shirt yang sama setiap hari, dan ia adalah t-shirt yang sangat ringkas dan biasa.

Ini adalah kerana Mark sangat menghargai masa dan tidak mahu menghabiskan masa yang banyak untuk memikirkan apa yang patut dipakainya setiap hari.

Jenama pakaian yang sering dipakai oleh Mark adalah Brunello Cucinelli dan harga sehelai t-shirt beliau adalah sekitar RM1,700 manakala bagi sweater pula RM12,800. Anda pasti berkata, mahal juga harga t-shirt beliau, tapi jika nak dibandingkan dengan kekayaan Mark, ia dianggap tersangat murah. Rakyat Malaysia pun ada yang pakai beg tangan berharga setengah juta ringgit kan?

Baju Mark dibuat khas dan mempunyai logo Facebook (friend request, message dan notification) di bahagian kiri dada

Sebagai orang yang sangat terkenal di seluruh dunia, pastinya anda akan berasa hebat dan menjadi tumpuan orang ramai. Sudah tentunya anda akan bersiap habis-habisan untuk keluar. Cuba lihat instafamous di Malaysia, kelihatan sangat cantik dan sempurna.

Namun bagi Mark, beliau berasakan dirinya dan menjalani hidupnya seperti orang biasa dengan bersiar-bersiar dan berjalan-jalan ke sana ke sini seperti dalam akaun banknya hanya ada RM1,000. Jika dilihat, langsung tak seperti seorang billionaire, dan seperti tidak kisahkan apa-apa langsung. Mungkin anda akan mempunyai beberapa orang pengawal peribadi jika berada di tempat Mark Zuckerberg.

Malah, Mark juga pernah makan di tepi jalan tetapi tidak direkod dan diupload ke Facebooknya supaya dunia mengetahuinya.

Walaupun tersangat sibuk dengan kerja dan mampu makan di mana-mana restoran yang mahal untuk seumur hidupnya, Mark masih mampu menggunakan masanya untuk masak dan makan di rumah.

Jika penulis mempunyai kekayaan sepertinya, mungkin penulis akan makan makanan yang paling mahal di dunia setiap hari seperti dalam artikel 5 Makanan Termahal Di Dunia.

Hasil perkahwinan antara Mark dan Priscilla dikurniakan dengan seorang anak perempuan, Maxima Chan Zuckerberg. Sebagai seorang bapa, Mark dan isteri selalu menguruskan keperluan anak perempuan mereka sendiri. Ia amat penting baginya untuk menghabiskan masa bersama anaknya walaupun tekanan kerja yang sangat tinggi.

Ramai di antara kita yang hanya menyerahkan sepenuhnya tugas ini kepada pembantu rumah dan akhirnya berlaku sesuatu yang tidak diingini. Salah siapa?

Boleh bayangkan tak bagaimana seorang billionaire menyambut ulangtahun hari kelahiran anaknya, lebih-lebih lagi ulangtahun pertama? Pasti sangat mewah kan? Namun, bagi ulangtahun kelahiran Maxima, ia dilangsungkan dalam suasana serba sederhana di rumah mereka. Tiada apa-apa yang fancy. Tak perlu sewa hotel atau gimik berlebihan.

Tak perlu bawa anak sambut hari lahir di London atau Paris seperti selebriti Malaysia yang berakhir dengan ditahan di lapangan terbang akibat cukai tertunggak. Juga, Mark menyambut kelahiran ke-32 beliau di pejabat sahaja bersama isteri, anak dan staf-staf beliau.

Sila jangan kecam artikel ini dengan mengatakan penulis mengagungkan yahudi, kerana penulis hanya kagum melihat kesederhanaan yang ditunjukkan oleh Mark, seperti yang disarankan oleh Rasululllah kepada kita supaya besederhana dalam segala segi. Yang baik kita ikut, yang tak baik kita tolak.


5 Tanda-Tanda Anda Menyeksa Emosi Sendiri Tanpa Disedari

Emosi adalah sesuatu yang memberikan impak yang besar dalam kesihatan mental, fizikal dan rohani. Jika emosi anda tidak stabil, ia akan menjadikan fizikal anda juga terganggu. Keadaan ini boleh terjadi jika anda menindas dan menekan emosi anda tanpa anda sedari dengan menyimpan segala perasaan di dalam lubuk hati anda.

Jika anda berasa sedih, marah atau takut, anda perlu meluahkan perasaan tersebut supaya emosi anda menjadi sihat. Emosi yang tidak sihat akan menyebabkan kemurungan dan boleh membahayakan diri sendiri.

iluminasi.com ingin berkongsi 5 tanda-tanda anda menyeksa emosi anda sendiri tanpa anda disedari.

Penindasan emosi sendiri boleh mencetuskan kemarahan, kesedihan, ketakutan dan rasa bersalah dalam diri sendiri. Secara tak langsung, ia akan mengubah cara anda melihat atau menikmati sesuatu.  Sebagai contoh, dahulu anda suka bersukan tak kira sesibuk mana pun kerja anda, namun kini anda berasakan bersukan itu menjadi satu beban yang berat.

Jika anda berasakan hubungan anda dengan hobi anda telah terputus, ia mungkin petanda emosi anda tertekan tanpa anda sedar.

Pernah tak anda baring di atas katil dan ingin tidur, tapi tak berhasil kerana emosi, perasaan dan apa yang anda fikirkan berada di awangan? Ia adalah kesan daripada otak anda yang sedang bekerja menyelesaikan masalah psikologi yang sedang anda alami. Walaupun tanpa kehadiran anda, otak anda akan tetap bekerja keras. Jadi, otak yang mempunyai banyak kerja akan menjadi sibuk yang membuatkan anda sukar untuk tidur.

Apabila emosi anda bercelaru, otak anda sukar mengenalpasti sama ada anda gembira, sedih atau marah. Ia secara tak langsung akan memberi tempias kepada pasangan dan hubungan anda. Jika ianya berterusan, konflik dalam perhubungan akan timbul. Jadi jika anda menghadapi masalah dalam perhubungan ia berkemungkinan disebabkan oleh penindasan emosi yang anda tidak mahu dan takut untuk hadapi.

Jika anda menyedari bahawa anda semakin jauh dengan mereka yang dahulunya rapat dengan anda, ia mungkin disebabkan oleh emosi yang tertekan. Disebabkan ini, ekspresi wajah anda serta bahasa badan anda secara tak langsung akan berubah. Mereka yang rapat dengan anda akan menyedari perubahan pada diri anda dan bertanya serta mungkin memaksa anda untuk berkongsi bagi membolehkan mereka membantu. Ia akan membuatkan anda lebih tertekan dan akhirnya hubungan persahabatan menjadi renggang.

Emosi yang ditindas dan ditekan bukan sahaja memberikan kesan kepada mental tetapi juga kepada fizikal. Ini berlaku kerana otak anda menggunakan banyak tenaga untuk menyembunyikan perasaan anda. Tanda-tanda lazim emosi tertindas adalah keletihan mental dan pemikiran terganggu. Jika anda menyedari bahawa anda tidak dapat memberikan tumpuan terhadap sesuatu, ia adalah disebabkan emosi anda ditindas.


Kenapa Anda Perlu Elak Minum Air Panas Dalam Kapal Terbang

Mungkin ada yang perasan, dan mungkin ada yang tidak. Namun, tahukah anda pramugari dan pramugara tidak minum minuman panas ketika bertugas di dalam kapal terbang?

Mungkin anda rasa mereka sedang bertugas jadi mereka tidak berbuat demikian, namun menurut seorang pramugari, itu bukanlah sebabnya.

Seorang pramugari memberitahu Business Insider, "Pramugari atau pramugara tidak akan minum minuman panas, sama ada kopi atau teh,". Ini adalah kerana walaupun tangki-tangki air di dalam kapal terbang dicuci, namun mereka tidak diberitahu bila dan berapa kerap ia dicuci.

Jadi, mereka tidak pasti mengenai kebersihan air pada waktu-waktu tertentu, menyebabkan mereka tidak minum minuman panas.

Jawapan kepada perkara ini dinyatakan oleh EPA (Environmental Protection Agency) dan ia sangat menjijikkan.

Air yang digunakan untuk menyediakan minuman panas adalah datang daripada air paip, bukannya dari botol. Pada tahun 2004, EPA telah menjalankan kajian mengenai perkara ini dan 12.6% daripada sampel tersebut mengandungi kolifom.

Mungkin anda tak geli rasa geli sebab anda tak tahu apa itu kolifom, kan?

Bakteria kolifom ini tidaklah akan menyebabkan penyakit berbahaya namun kehadiran kolifom dalam air adalah penanda kepada kehadiran patogen (organisma penyebab penyakit) yang berasal daripada najis tahi atau kumbahan. Jadi ia menentukan kualiti kebersihan sumber air atau makanan tersebut yang berpotensi menjejaskan kesihatan orang ramai.

Bukan itu sahaja, daripada 158 buah kapal terbang yang dilakukan tinjauan, 2 daripadanya positif kuman E.coli yang boleh menyebabkan cirit-birit dan kekejangan perut, menurut EPA.

1 dalam 8 kapal terbang gagal untuk memastikan sumber air mereka bersih yang menyebabkan staf-staf penerbangan ini tidak mahu menyentuh langsung minuman panas.

Jika anda rasa bakteria-bakteria ini akan mati kerana air tersebut dimasak terlebih dahulu, anda mungkin tersilap kerana menurut saintis alam sekitar, Brenda Wiles, memasak air hanya akan membunuh segelintir organisma dan kebanyakan daripadanya, tak akan mati.

Bagi membetulkan ini, pada tahun 2009,EPA telah mengubah piawaian mereka  yang mengarahkan syarikat penerbangan untuk menggunakan sumber air yang mematuhi garis panduan daripada FDA (Food and Drug Administration) serta perlu membasmi kuman dalam sumber air serta menguji sumber air sekurang-kurangya sekali setahun.

Perubahan ini masih tidak mampu memberi kesan positif kerana satu kajian susulan dijalankan oleh EPA pada tahun 2012 dan mendapati keputusannya adalah sama iaitu 12% daripada sampel mengandungi kolifom.

Menurut kajian oleh International Journal of Environmental Research and Public Health pada tahun 2015, bakteria-bakteria ini terdapat di dalam sumber air dalam tangki kapal terbang adalah melalui lori-lori yang menghantar air tersebut daripada lokasi sumber asal.

Solusi terbaik untuk mengelakkan perkara tak diingini, adalah meminum air daripada botol atau kotak, seperti jus-jus dan juga air mineral.

Nasib baik penulis jarang naik kapal terbang, apatah lagi nak order air, mahal kot!


5 Pemain Bolasepak Yang Cedera Ketika Meraikan Gol

Menurut kebanyakan pemain bolasepak, perasaan selepas menjaringkan gol merupakan satu situasi yang berlaku tanpa kawalan. Apatah lagi apabila seseorang pemain itu menjaringkan gol ketika masa genting yang mengubah nasib perlawanan.

Perasaan yang menyerupai perasaan euphoria itu mampu membuatkan mana-mana individu yang menjaringkan gol hilang kawalan dan melakukan tindakan yang mampu mencederakan diri sendiri.

Insiden seperti ini juga melibatkan pemain-pemain yang terkenal di serata dunia. Berikut adalah 5 insiden pemain terkenal bolasepak yang cedera semasa meraikan gol yang mereka jaringkan atau mungkin juga, gol orang lain.

Dalam satu perlawanan persahabatan pemanas badan sebelum bermula musim baru, Babayaro yang baharu saja menyertai Chelsea pada tahun 1997, meraikan gol dengan melakukan gerakan somersault yang menyebabkan dia cedera, sehingga mengakibatkan dia hanya mampu membuat kemunculan pertama beberapa bulan berikutnya. Yang sedihnya, gol tersebut, bukan dia yang jaringkan pun. Dia meraikan gol teman sepasukan...dalam perlawan persahabatan.

Dalam satu perlawanan dengan Manchester United, legenda Perancis dan Arsenal ini menjaring gol kedua untuk Arsenal, lalu meraikan gol tersebut dengan meluncur di atas padang dengan lututnya. Kecederaan berlaku pada lututnya lalu dia tidak mampu beraksi selama 5 minggu bagi merawat kecederaan yang dialami.

Pemain tengah Argentina ini menjaringkan gol pada tambahan masa ketika pasukannya, Villareal menentang pasukan Levante ketika saingan Copa del Rey di Sepanyol. Dia berlari ke arah peminat yang mengerumuni beliau untuk meraikan gol tersebut namun dinding yang dipasang sebagai penghadang jatuh, mematahkan tulang fibia dan tibula Palermo. Hasil kecederaan itu, Palermo yang pada waktu tersebut antara nama automatik dalam pasukan kebangsaan Argentina, tidak dapat menyertai Piala Dunia 2002.

Shaun Goater merasakan perasaan ekstetik menyelubungi diri beliau selepas rakan sepasukannya, Nicholas Anelka menjaringkan gol bagi pasukan Manchester City. Goater berlari menendang salah satu papan iklan yang dipasang di tepi padang dan menyebabkan kecederaan pada lutut beliau. Goater terpaksa dikeluarkan dan digantikan dengan pemain lain.

Bekas pemain Manchester United, legenda Sweden dan manusia paling sempurna dunia (mengikut beliau) Zlatan Ibrahimovic juga sebenarnya pernah menampakkan kelemahan diri beliau. Pada satu perlawanan menentang pasukan Fiorentina, Ibrahimovic menjaring gol akrobatik yang cukup cantik untuk memberikan kemenangan kepada pasukan AC MIlan.

Beliau berlari ke tengah padang, melompat dan membuat gaya tumbukan tangan di udara.

Menyedari tangannya cedera, beliau menghentikan sambutan gol namun rakan sepasukan beliau terus melompat dan mengerumuni beliau yang sedang merintih kesakitan. Hanya setelah menyedari apa yang berlaku, barulah rakan sepasukan Ibrahimovic melepaskan dia.


10 Permintaan Pelik-Pelik Tetamu Dan Pelanggan Hotel

Sama ada seseorang itu kaki berjalan yang tidak kisah dengan bajet ataupun seorang backpacker, sudah semestinya mereka ada keinginan melakukan sesuatu untuk memenuhi kehendak sendiri. Tetapi ada juga antara mereka yang meminta pihak hotel dan agensi menyediakan pelbagai perkara aneh agar mereka berasa lebih selesa.

Kami kongsikan 10 benda dan permintaan paling mengarut pernah diminta oleh tetamu hotel:

Di Colorado, Amerika Syarikat di mana sudah menjadi kebiasaan bagi para pelancong keluar mendaki ketika musim panas, seorang wanita pernah meminta kepada pihak hotel untuk menjerat kesemua beruang dan singa sebelum dia turut serta mendaki.

Di sebuah resort di Mexico City, satu pasangan pernah meminta pihak resort untuk mengeluarkan kesemua deko dalam bilik kerana dipercayai boleh membahayakan nyawa mereka. Walhal deko "merbahaya" itu hanyalah satu lukisan kesenian rakyat Mexico yang berwarna-warni.

Jika anda seorang VIP dan membayar bilik hotel yang mahal, "special request" seperti ingin makan coklat atau pencuci mulut kegemaran sejurus tiba di hotel sudah menjadi suatu kebiasaan.

Tetapi ada juga tetamu hotel yang pernah membuat permintaan yang menyusahkan dengan meminta pekerja hotel menyediakan semangkuk M&M yang telah diasingkan bijian yang berwarna merah. Mungkin dia tak tahu M&M itu semuanya coklat dan rasanya sama sahaja walau apa pun warnanya.

Ada sekumpulan tetamu hotel mendapati tingkap bilik mereka tidak boleh dikunci. Mereka tidak meminta untuk menukar ke bilik yang baru, sebaliknya mereka sendiri telah mengupah seorang pengawal keselamatan untuk berdiri di hadapan tingkap sehingga pihak hotel membaiki kerosakan tersebut.

Seorang concierge hotel Conrad Cairo di Mesir pernah berkongsi pengalamannya menerima panggilan room service pada pukul 2:30 pagi. Tanpa sebarang pemberitahuan awal, tetamu bilik itu membuat pesanan makanan istimewa termasuklah 5 ekor kambing, 40 ekor merpati sumbat dan 5 dulang sajian gril campur.

Apa yang lebih memeranjatkan, kesemua makanan itu untuk dihidangkan kepada 30 orang tetamunya sahaja. Mungkin inilah definisi "mengkedarah" yang sebenar.

Hotel Waldorf Astoria di Amsterdam pernah menerima permintaan untuk menyediakan 1,000 tangkai bunga mawar pada malam hari Valentine.

Kesemua kedai bunga berhampiran sudahpun tutup. Bunga-bunga mawar itu juga masih perlu dipotong dan disusun di dalam bilik sebelum ketibaan isteri tetamu tersebut.

Pekerja hotel bernasib baik kerana dapat menghubungi seorang pemborong bunga dan akhirnya mereka dapat menyiapkan bilik itu dalam masa beberapa jam sahaja.

Seorang tetamu hotel di Versailles, Perancis pernah memesan kepada pekerja concierge untuk membuat penghantaran hadiah kepada seorang kerabat diraja terkenal.

Anda mesti ingat permintaannya biasa-biasa saja, kan? Tak tahulah kalau anda rasa penghantaran 150 ekor kambing biri-biri dari Perancis ke Jerman itu biasa-biasa saja.

Ada sesetengah orang kaya yang hidupnya sangat merendah diri tapi ada juga yang jenis 'kekwat' dan berlagak sombong.

Seorang tetamu pernah mendesak untuk menurunkan helikopternya di hotel walaupun pihak pengurusan telah memberitahu bahawa mereka tidak mempunyai kebenaran daripada pihak berkuasa dan juga tiada tapak pendaratan.

Pekerja hotel kemudian bertungkus-lumus mencari jalan untuk memenuhi permintaan tetamu tersebut. Akhirnya, setelah mendapat izin daripada pihak berkuasa, barulah dia dapat mendarat. Untunglah jadi orang kaya.

Sebuah resort ski mewah di Colorado pernah menerima permintaan daripada tetamu yang malas untuk bergerak banyak. Tetamu ini ingin pergi bermain ski tetapi meminta pihak resort menyediakan kenderaan untuk mengambilnya betul-betul di hadapan pintu masuk kabin dan menghantarnya sehingga ke pintu masuk pusat ski.

Lebih gah lagi apabila dia hanya mahu dijemput menggunakan kereta mewah sekurang-kurangnya berjenama Cadillac.

Memiliki ganja telah diberikan kebenaran sah di sisi undang-undang kepada lapan buah negeri di Amerika Syarikat. Namun ia masih tertakluk kepada beberapa peraturan dan syarat seperti perlu pengesahan identiti ketika pembelian dan tidak boleh menghisap ganja sewenang-wenangnya di merata tempat.

Sejak undang-undang itu diwartakan, semakin ramai tetamu yang sesuka hati meminta pihak hotel menyediakan dan menghantar ganja ke bilik mereka tanpa mempedulikan peraturan.


Maksud Kod Nombor Kitar Semula Pada Produk Plastik Yang Anda Guna Setiap Hari

Hidup kita sememangnya menjadi semakin mudah dengan kehadiran plastik. Adalah mustahil bagi kita untuk mengelakkan penggunaan plastik secara menyeluruh, namun terdapat cara untuk kita mengurangkan penggunaan plastik.

Walaupun terdapat sesetengah plastik yang mesra alam dan selamat bagi kita tetapi terdapat juga plastik yang berbahaya dan boleh menjejaskan kesihatan serta menyebabkan pencemaran yang bahaya ketika dihasilkan.

Sebagai pengguna, anda perlu bijak dalam memilih penggunaan plastik. Jika anda nak kurus, anda akan sering semak maklumat pemakanan di belakang pek makanan, sama juga seperti barangan plastik.

Jadi, amatlah penting bagi kita semua mengetahui dan memahami kod kitar semula yang dilampirkan di bahagian bawah produk plastik tersebut. Simbol ini digunakan untuk mengenalpasti jenis plastik serta kebolehan mengitar semula.

Penggunaan biasa : Botol (air mineral, air berkarbonat, jus) , botol minyak masak, mentega kacang dan sebagainya.

Cadangan penggunaan : Kalau boleh elakkan, itu yang terbaik. Tapi masih selamat.

Plastik ini antara yang paling kerap kita temui dalam kehidupan seharian, terutamanya botol air mineral. Kajian menunjukkan plastik ini boleh merembeskan antimoni dan phthalates (dikaitkan dengan asma, barah payudara, obesiti, kesuburan lelaki dll). Jika terpaksa digunakan, jauhkan dari haba dan jangan menggunakannya semula.

Jika plastik berkod 1 ini dikitar semula, ia boleh menghasilkan produk seperti fabrik, karpet atau kayu plastik.

Penggunaan biasa : Botol susu, botol jus, bekas sabun basuh baju, botol shampu, bekas minyak enjin, mainan kanak-kanak

Cadangan penggunaan : Selamat digunakan. Namun terdapat bukti ia mengeluarkan bahan kimia yang mengganggu sistem hormon

Bagi plastik berkod 2 ini, ia boleh digunakan semula namun mempunyai had. Pengitaran semula plastik kod 2 boleh menghasilkan produk sama seperti plastik kod 1.

Penggunaan biasa : Sarung tilam, pembalut plastik komersial, bekas bahan pencuci

Cadangan penggunaan : Sangat perlu dielakkan, kerana boleh menjadi sangat toksik dan menyebabkan masalah pembiakan bagi lelaki serta kecacatan kelahiran.

Ketika menghasilkan plasti PVC ini, sejenis karsinogen yang sangat kuat iaitu dioxin terhasil yang membahayakan manusia, haiwan dan juga alam sekitar. Ia juga berkemungkinan mengandungi phthalates yang digunakan untuk menjadikan PVC lebih fleksibel dan tahan lama.

Hanya sesetengah kilang kitar semula sahaja yang menerima PVC, kerana ia sukar untuk dikitar semula.

Penggunaan biasa : Beg plastik, pembalut plastik yang digunakan di rumah, beg sampah dan sebagainya.

Cadangan penggunaan : Selamat untuk digunakan. Namun terdapat bukti ia mengeluarkan bahan kimia yang mengganggu sistem hormon

Plastik Low-Density Polyethylene ini adalah antara plastik yang paling selamat untuk digunakan. Namun, ia harus dikitar semula dan kurangkan pembuangan menjadi sampah dengan menggunakan bag kertas atau beg plastik guna semula ketika anda membeli belah.

Penggunaan biasa : Bekas ais krim, straw minuman, botol air, lampin dan sebagainya

Plastik polypropylene juga antara plastik yang paling selamat digunakan tapi pastikan anda mengitar semula.

Cadangan penggunaan : Elakkan kerana boleh merembeskan stirena yang toksik kepada otak dan sistem saraf, serta meningkatkan risiko barah.

Antara plastik yang paling luas digunakan di negara kita terutama dalam perniagaan makanan sebagai plastik pembungkus. Banyak negeri di Malaysia telah mengharamkan penggunaan plastik ini di gerai-gerai makanan.

Penggunaan biasa : Botol bayi, botol air berisipadu tinggi (20 liter), sudu dan garfu plastik, lapisan makanan dalam tin dll.

Cadangan penggunaan : Elakkan kerana merembeskan BPA yang boleh mengganggu sistem hormon dan meningkatkan risiko barah.

Plastik berkod 7 ini adalah terdiri daripada pelbagai jenis plastik, termasuk polikarbonat yang dibuat daripada BPA (Bisphenol A). Oleh itu, anda sering melihat botol air yang selamat digunakan (biasanya diperbuat daripada plastik kod 5) akan memaparkan nota "BPA-Free" bagi menyatakan tiada penggunaan BPA dalam pembuatan botol tersebut kerana plastik jenis ini adalah sangat bahaya.

Alternatif baru bagi polikarbonat seperti co-polyesters juga dilabel kod 7.

Elakkan penggunaan plastik ini. Tetapi jika digunakan, jangan panaskan atau guna semula melainkan jika memang direka khas untuk tujuan guna semula.


Lelaki Pendek Memiliki Usia Yang Lebih Panjang - Kajian Genetik

Jika anda seorang lelaki yang rendah dan cute, anda mungkin cemburu dengan jejaka-jejaka lain yang lebih tinggi.

Wanita rata-rata lebih tertarik dengan lelaki tinggi. Lelaki tinggi juga menerima bayaran gaji yang lebih besar. Lelaki tinggi juga mempunyai kecenderungan untuk dipilih sebagai pemimpin negara.

Itulah keputusan sebuah kajian yang diterbitkan dalam jurnal PLOS ONE. Namun, masih ada satu bahagian di mana lelaki tinggi tidak mempunyai sebarang kelebihan iaitu kadar kematian.

Kajian yang dijalankan oleh penyelidik dari University of Hawaii itu membuat pemerhatian ke atas 8,003 lelaki Amerika yang mempunyai keturunan berdarah Jepun yang lahir antara tahun 1900 hingga 1919. Mereka mendapati kadar ketinggian fizikal seorang lelaki adalah berkadar langsung dengan kadar kematian.

Selain itu, lelaki rendah juga didapati mempunyai paras insulin darah yang lebih rendah dan jarang mendapat penyakit barah.

Semasa kajian itu dijalankan pada tahun 2014, seramai 120 orang peserta masih hidup dan hampir kesemuanya berketinggian di bawah 5'2" (157.5cm)

Untuk pemahaman mudah, lelaki rendah mempunyai sel badan yang kurang daripada lelaki tinggi. Disebabkan itulah kadar terkena penyakit kanser juga berkurang. Sebaliknya, lelaki tinggi dan besar pula menghasilkan lebih banyak hormon pertumbuhan yang menyebabkan replikasi sel pada kadar yang lebih cepat.

Tidak kiralah anda tinggi atau rendah, jika anda jaga pemakanan dan amalkan gaya hidup sihat, tidak mustahil anda juga mampu hidup lebih lama. Walau bagaimanapun, kita hanya mampu merancang dan berdoa. Selebihnya, hal ajal dan maut terletak di tangan Yang Maha Esa.

Apa-apa pun, tiada apa yang boleh anda lakukan tentang ketinggian anda. Bersyukur sajalah dengan kurniaan Allah dan nikmat yang diberi.

Artikel ini adalah olahan kajian jurnal Perkaitan tinggi lelai dengan panjang umur


Makanan Yang Sedap-Sedap Meninggikan Risiko Kematian - Kajian

Satu penyelidikan yang diterbitkan dalam the American Journal of Clinical Nutrition mendapati tabiat memakan kentang goreng (French fries) boleh meningkatkan risiko kematian awal.

Kajian yang mengikuti warga Amerika berusia antara 45 hingga 79 tahun sepanjang lapan tahun itu memerhatikan tabiat pemakanan setiap peserta dan mendapati memakan kentang goreng sebanyak dua hingga tiga kali seminggu berkait rapat dengan kadar kematian yang lebih tinggi.

Tabiat pemakanan tidak sihat itu bukan sahaja terhad kepada French fries malah melibatkan hash browns, curly fries, poutine, tater tots dan waffle fries.

Sepanjang lapan tahun, 236 daripada 4,400 peserta telah meninggal dunia. Kadar kematian tinggi didapati melibatkan mereka yang kerap memakan kentang yang digoreng. Risiko kematian awal itu juga didapati lebih daripada dua kali ganda daripada biasa.

Sebenarnya kentang merupakan sejenis makanan yang sihat jika dimasak dengan betul. Ini disebabkan kajian yang dijalankan itu mendapati peserta yang memakan kentang rebus, kukus atau bakar tidak mengalami sebarang peningkatan risiko kematian.

Kentang mempunyai nutrien, vitamin dan serat yang secukupnya untuk mengimbangi kesan kandungan glisemik yang tinggi sekiranya dimasak dengan cara yang sihat. Ini bertentangan dengan kentang yang digoreng kerana mengandungi lebihan garam dan minyak yang tidak baik untuk kesihatan.

Jadi, sekiranya anda mempunyai pilihan hidangan sampingan yang lain semasa makan di restoran, pilihlah kentang putar atau kentang bakar. Untuk hidangan yang lebih sihat, seeloknya gantikan dengan sayuran salad atau buah-buahan.

Jika anda tiada pilihan lain, makanlah kentang goreng itu ala kadar sahaja ya! Beringat-ingat sebelum terlambat.

Artikel ini adalah olahan dan rumusan kajian American Clinic Nutrition


10 Jenis Ikan Yang Biasa Dijual di Pasar

Zaman kini sudah banyak tugas memasak harian dimudahkan dengan pesanan penghantaran makanan atau dengan membeli 'lauk tunjuk'. Sehinggakan ada segelintir anak dara dan isteri orang yang tidak mengenali langsung jenis-jenis makanan laut yang dijual di pasar basah untuk dimasak.

Untuk membantu bakal-bakal isteri yang akan mendirikan rumah tangga, isteri-isteri yang baru belajar masuk ke dapur dan juga para suami yang ingin membantu isteri membeli-belah di pasar basah, kami kongsikan panduan berikut untuk mengenali dengan lebih dekat jenis-jenis ikan yang biasa dijual.

Ketiga-tiga ikan ini berasal dari keluarga Indian mackerel, jadi rupanya saling tak tumpah sahaja. Cuma saiz sahaja yang berlainan (gambar tidak menunjukkan saiz sebenar).

Ikan mabong kebiasaannya lebih besar dan berisi lebih tebal sedikit berbanding ikan kembung. Manakala ikan pelaling pula selalunya bersaiz kecil sekitar selebar dua jari sahaja.

Ikan bawal yang selalu dibuat masak sweet and sour ini ada tiga jenis yang selalu dilihat di pasar. Bawal hitam, bawal putih dan juga bawal emas. Senang saja untuk dikenalpasti kerana rupa bentuknya sama sahaja cuma warna sahaja yang berbeza mengikut nama.

Ikan yang mempunyai isi dan rasa yang unik ini juga mudah dikenali kerana badannya yang berwarna merah dalam kategori ikan bersaiz kecil/sederhana. Sedap dibuat masak taucu, masak halia dan masak masam manis!

Salah satu geng ikan mahal. Satu potongan ikan tenggiri sahaja boleh mencecah sehingga RM6-7 sekeping. Mudah dimakan kerana tidak banyak tulang dan amat digemari kanak-kanak. Goreng kunyit garing-garing begitu saja pun sedap.

Ikan ini selalu sungguh dipesan jika anda berkunjung ke restoran makanan laut. Mungkin masak tiga rasa dan stim limau/halia merupakan menu yang yang paling popular. Dengan isi yang pejal dan manis, bisa menambat hati bakal mak mertua kalau anda pandai masak!

Untuk pengetahuan anda, nama lain bagi ikan ini ialah ikan sardin. Ya, kedua-duanya merupakan ikan yang sama. Nama gelaran saja berlainan. Jika anda mahu belajar membuat sendiri sardin dalam tin, jangan keliru pula jika ada resipi yang meminta anda menggunakan ikan selayang ya!

Ikan ini sangat mudah dikenali kerana badannya yang berbintik. Anda tak akan tersilap, jangan risau. Ini juga antara ikan besar dan mahal yang kerap dipesan di restoran makanan laut. Kerapu masak tiga rasa memang terangkat!

Ikan ini mungkin rupanya seakan-akan ikan kembung, tetapi ia agak mudah dikenali kerana ia sedikit berbelang dan mempunyai warna kekuningan di bahagian badannya.

Ikan yang sering dimakan oleh ibu-ibu dalam pantang ini tidak susah untuk dikenalpasti kerana kepalanya yang seakan-akan ular dan badannya yang licin. Oleh sebab itulah ia dipanggil snakehead dalam bahasa Inggeris.

Ikan bermisai yang amat terkenal di negeri Pahang ini sedap dibuat pais dan masak gulai tempoyak. Isinya amat berlemak dan cair dalam mulut. Kalau tidak pandai masak ikan ini, masakan anda boleh bertukar menjadi hanyir. Tapi kalau anda sudah biasa dengan ikan ini, kesedapannya boleh buat anda tambah nasi 3-4 kali!


5 Spesis Haiwan Yang Hampir Pupus

Haiwan adalah makhluk ciptaan Allah. Setiap dari satu ciptaanNya, pasti ada kepentingannya tersendiri tidak kiralah sebagai pengimbang ekosistem, makanan manusia dan sebagainya. Umat Islam diwajibkan untuk memelihara alam sekitar dan bersifat ihsan sesama makhluk tidak kiralah haiwan atau tumbuhan.

Tidak diketahui secara tepat berapa juta jenis spesis haiwan yang terdapat di dalam dunia ini kerana ia merupakan sesuatu yang sangat sukar untuk ditentukan. Tiada manusia yang boleh memberi jawapan yang tepat mengenai perkara ini. Namun, para saintis menganggarkan terdapat sekurang-kurangnya 1.9 juta spesis haiwan dan masih berjuta-juta belum dinamakan.

Ya, setiap hari akan ada penemuan spesis haiwan yang baru, dan ia akan berterusan. Namun, apa yang menyedihkan adalah setiap hari juga terdapat spesis haiwan yang berhadapan dengan ancaman kepupusan.

iluminasi.com ingin berkongsi antara 5 spesis haiwan yang sedang berhadapan dengan ancaman kepupusan di tahap kritikal.

Haiwan daripada keluarga tenggiling ini adalah antara haiwan yang sedang diancam kepupusan. Pangolin adalah satu-satunya mamalia yang badannya diselaputi dengan sisik. Haiwan ini adalah insektivor dan makanan ruji baginya adalah semut dan anai-anai. Mempunyai kuku yang melengkung dan sangat tajam, mudah bagi mereka untuk menggali tanah untuk mencari makan.

Pangolin aktif pada waktu malam dan suka bersendirian. Ia akan bertemu dengan spesisnya hanya untuk mengawan dan hanya menghasilkan 1 hingga 3 zuriat sahaja yang dijaga sehingga berumur 2 tahun.

Dagingnya yang sangat istimewa dan sisiknya bernilai tinggi menyebabkan haiwan ini menjadi mamalia yang paling banyak diseludup di dunia. Ancaman kepupusan adalah kerana menjadi mangsa pemburuan haram di Asia dan Afrika dan juga penebangan hutan.

Pada tahun 2011, dianggarkan lebih dari 100 pangolin menjadi mangsa pemburuan haram.

Ya, penulis tahu anda tak pernah lihat ikan ini dan penulis pun sama. Vaquita adalah merupakan mamalia laut yang paling jarang ditemui di dunia. Perkataan vaquita dalam bahasa Sepanyol bermaksud "lembu kecil", yang mana mempunyai badan berwarna kelabu, putih di bahagian perutnya dan bertompok gelap. Vaquita menggantikan ikan Baiji telah dikatakan pupus pada tahun 2006 sebagai cetacean (mamalia laut) yang paling diancam kepupusan.

Vaquita boleh dijumpai di sebuah kawasan kecil di utara Teluk California. Ancaman terbesar kepada haiwan ini adalah kematian disebabkan kemalangan apabila mereka terperangkap di dalam jala "gillnet" yang bertujuan untuk menangkap haiwan laut lain. Haiwan ini berkemungkinan akan pupus lebih cepat, mungkin pada tahun 2018 jika penggunaan jala gillnet ini tidak diharamkan.

Walaupun beratus-ratus juta ringgit dilaburkan oleh kerajaan Mexico dalam usaha menghapuskan penangkapan vaquita yang tak disengajakan, namun jumlah ikan ini tetap semakin berkurangan.

Pada tahun 1997, jumlah vaquita dianggarkan sebanyak 600, dan kemudiannya berkurangan secara mendadak kepada 60 ekor pada 2015. Pada 30 November 2016, WWF menganggarkan hanya 30 ekor sahaja yang masih wujud yang mengkategorikannya sebagai sangat terancam.

Haiwan yang hanya boleh ditemui di Annamite Range antara Vietnam dan Laos ini baru sahaja ditemui pada tahun 1992. Walaupun Saola baru sahaja ditemui pada tahun namun ia sudah berada di penghujung hayat spesis mereka apabila menjadi antara haiwan diancaman kepupusan.

Saola merupakan keluarga bovidae (termasuk kambing) dan ia disahkan ketika penemuan bangkai haiwan ini di Vũ Quang Nature Reserve. Sejak itu, saola diletakkan di dalam kurungan, tetapi hanya untuk tempoh yang singkat. Dikatakan hanya terdapat kurang daripada 50 ekor yang masih hidup sekarang.

Ancaman terhadap saola adalah kerana kehilangan habitat kerana penebangan hutan untuk membina infrastruktur dan agrikultur. Selain itu, pemburuan oleh orang di sekitar habitat saola untuk mendapatkan daging serta tanduknya juga menjadi penyebab kepada masalah ini. Tanduk saola biasanya dijadikan trofi. Haiwan yang menyerupai kijang ini mempunyai 2 tanduk hitam yang panjang dan melengkung sedikit ke belakang.

Harimau Selatan China atau Harimau Xiamen merupakan haiwan adalah spesis dari keluarga kucing yang paling terancam ketika ini. Ia berada dalam senarai IUCN Red List sebagai haiwan terancam sejak tahun 1996 lagi. Ia juga dikenali sebagai Amoy yang digunakan dalam sektor perdagangan bulu haiwan.

Dianggarkan sebanyak 30 hingga 50 ekor sahaja lagi yang masih hidup. Peratusan keterusan hidup oleh spesis harimau ini dikatakan sangat tipis disebabkan oleh kepadatan mangsa yang sangat rendah, pemecahan dan kehilanga tempat tinggal dan juga tekanan daripada manusia.

Penyu yang sangat terancam ini adalah daripada keluarga Cheloniidae dan merupakan satu-satunya spesis yang masih hidup bagi jenis Eretmochelys. Spesis penyu ini boleh dijumpai di Atlantic (subspesis E. i. imbricata) dan juga Indo-Pasifik (E. i. bissa).

Spesis E. imbricata sangat mudah dibezakan daripada penyu lain dengan melihat kepada paruhnya yang melengkung dan tajam dan luaran cangkerangnya yang seperi gergaji. Warna cangkerangnya juga boleh berubah mengikut suhu air. Walaupun haiwan ini tinggal di dalam laut namun ia lebih banyak menghabiskan di lagun yang cetek dan di sekitar terumbu karang.

Ancaman kepada haiwan ini datang penangkapan tidak disengajakan kerana terperangkap di dalam jala, dan juga eksploitasi manusia kerana dagingnya dan juga cangkerang yang sangat cantik dijadikan hiasan. Paruhnya yang berbeza daripada penyu lain membuatkan nilainya menjadi tinggi di pasaran. Telur penyu ini juga dianggap sebagai makanan istimewa.

Selain itu, kerosakan pada terumbu karang menjadi habitat kepada haiwan disebabkan oleh aktiviti manusia yang juga membuatkan ia berada dalam bahaya kepupusan.


Rahsia Sebenar Michael Jackson Mampu Berdiri Pada Kecondongan 45 Darjah

Sebelum kematiannya, Michael Jackson merupakan seorang lagenda artis yang sangat popular diseluruh dunia. Selain popular dengan lagu-lagunya dan teknik berjalan moonwalk, beliau juga popular dengan trik berdiri pada kecondongan 45 darjah. Jika anda tidak jelas apa yang kami maksudnya, sila lihat gambar di bawah.

Dari segi sains, apa yang dilakukan oleh Michael Jackson dan pasukannya adalah sesuatu yang unik kerana melanggar hukum graviti.

Dalam keadaan tersebut, adalah mustahil untuk mengimbangi badan berdasarkan kedudukan center of graviti. Bagi sesetengah peminat, mereka mungkin beranggapan Michael Jackson berkemampuan melakukannya kerana saiz badannya yang kurus dan beliau mungkin telah menghabiskan banyak masa untuk melakukannya.

Pada tahun 1993, Michael Jackson telah memohon paten untuk kasut yang direka khas untuk membuat trik tersebut. Kasut yang dipatenkan untuk mempunyai rekabentuk khas terutamanya pada bahagian tumitnya.

Ketika membuat persembahan, bahagian inilah yang akan melekat pada "paku" yang terdapat pada lantai persembahannya. Rekabentuk khas ini membolehkan beliau berdiri kukuh dengan kecondongan 45 darjah.


Kisah Transdniestria : Negara Yang Tidak Wujud Dalam Peta Dunia

Cuba cari dalam peta dunia, wujudkah sebuah negara bernama Transdniestria?

Terletak sepanjang sempadan di antara negara Moldova dan Ukraine, wujud sebuah negara yang bernama Transdniestria, yang mempunyai penduduk seramai lebih lima ratus ribu orang. Transdniestria menjadi rumah kepada sebuah masyarakat yang mengamalkan dasar kerajaan bebas mereka sendiri. mempunyai matawang mereka sendiri, perlembagaan negara sendiri dan pasukan tentera sendiri.

Namun, bagi Transdniestria, keengganan PBB untuk mengiktiraf kewujudan negara kecil mereka, membuatkan Transdniestria tidak wujud dalam mana-mana hubungan diplomatik antarabangsa malahan, tidak layak untuk berada dalam peta dunia.

Transdniestria asalnya adalah sebahagian daripada negara Moldova. Bagaimanapun idea untuk mewujudkan kerajaan sendiri mula merebak di kalangan penduduk Transdniestria, sehingga menyebabkan berlakunya perang saudara di antara Moldova dan penduduk Transdniestria, pada tahun 1992.

Gencatan senjata sehingga kini berjaya dikekalkan dengan bantuan tentera Russia yang mengawal sempadan negara tersebut, namun perang dingin masih lagi berterusan sehingga ke hari ini.

Status kewarganegaraan Transdniestria yang tidak diiktiraf membuatkan pasport negara mereka tidak sah untuk digunakan di mana-mana negara lain. Penduduk Transdniestria bernasib baik dasar negara mereka membenarkan rakyatnya untuk mempunyai dua kewarganegaraan lain sama ada Russia, Moldova atau Ukraine yang sekurang-kurangnya membantu mereka merentasi sempadan.

Transdniestria mengamalkan kebebasan beragama kepada rakyatnya. Majoriti penduduk negara itu mengamalkan agama Kristian Ortodoks dan hanya 4% mengamalkan Roman Katolik. Walaupun mengamalkan kebebasan beragama, kerajaan Transdniestria sendiri menyokong penyebaran Kristian Ortodoks di negara mereka dan sejak 2005, kerap menggunakan kuasa birokrasi untuk menghalang penyebaran agama lain seperti Jehovah Witness dan Kristian Protestan di sana.

Sejarah terasingnya Transdniestria bermula pada tahun 1990 apabila kerajaan Moldova mengisytiharkan kemerdekaan dari Kesatuan Soviet. Transdniestria pada masa itu, masih lagi sebahagian dari Moldova dipenuhi dengan penduduk yang rata-rata setia kepada kerajaan Soviet.

Penduduk Transdniestria mengisytiharkan kemerdekaan mereka dengan harapan untuk menjadi sebahagian dari Kesatuan Soviet semula sehingga menyebabkan perang meletus selama 2 tahun di antara mereka dan kerajaan Moldova.

Namun, hasrat rakyat Transdniestria untuk kembali kepada Kesatuan Soviet tidak kesampaian apabila Kesatuan Soviet runtuh. Atas sebab itu, kerajaan Moldova membenarkan kuasa autonomi kepada penduduk Transdniestria dalam bidang kuasa pentadbiran, lalu lahirlah negara Transdniestria, sebuah negara berdaulat tetapi tetap setia kepada negara Russia sehingga sekarang.

Visual-visual Vladimir Putin dan Joseph Stalin masih lagi menghiasi pejabat-pejabat awam di Transdniestria, diletakkan sebelah menyebelah dengan gambar Presiden Transdniestria, Yevgeny Shecchuk.

Sehingga ke hari ini, Transdniestria masih lagi tidak diiktiraf oleh kerajaan Moldova walaupun kuasa autonomi sudah diberikan. Kerajaan Russia sendiri pun tidak pernah secara rasmi mengiktiraf wujudnya negara bernama Transdniestria, walaupun Russia adalah penyumbang besar kepada ekonomi negara kecil tersebut.

Ini menyebabkan secara teknikalnya, Transdniestria seolah-olah tergantung tanpa bertali. Mendapat kemerdekaan tetapi tidak diiktiraf oleh pihak yang membenarkan kemerdekaan mereka.

Tidak banyak yang mampu dilakukan oleh penduduk Transdniestria selain daripada meneruskan rutin hidup seharian mereka. Dengan keluasan negara Transdniestria (4,163 km²) yang lebih kecil daripada Negeri Sembilan di Malaysia (6646 km²), ekonomi Transdniestria banyak bergantung kepada industri berat yang ada di sana. Bajet negara mereka sebanyak 60% datang daripada industri besi dan selebihnya datang daripada eksport fabrik ke negara-negara Eropah.

Sistem pendidikan di Transdniestria juga agak terhad dengan penumpuan kepada pembelajaran dalam bahasa Russia. Sekolah-sekolah yang tidak mahu menurut sukatan yang ditetapkan kerajaan Transdniestria akan diarahkan tutup selagi belum diluluskan oleh pihak berwajib. Tidak banyak kebebasan diberikan pada pihak sekolah di sana untuk membangunkan sendiri sistem kerana kerajaan Transdniestria mahu rakyatnya belajar menggunakan bahasa dan tulisan Russia sahaja berbanding bahasa lain.

Menurut laporan agensi penyelidikan Amerika Syarikat, hak kerakyatan di Transdniestria juga berada dalam situasi yang menekan kebebasan. Tidak ada kebebasan bersuara diamalkan dan media disekat daripada melaporkan berita yang tidak diingini kerajaan Transdniestria.

Himpunan awam tidak dibenarkan dilakukan. Yang lebih menakutkan, gangguan kepada kumpulan minoriti kerap tidak diendahkan penguatkuasa Transdniestria.

Kerana itulah kebanyakan penduduk Transdniestria sendiri merasakan masa depan mereka agak kabur kerana tidak banyak peluang yang ada untuk ke depan dan apa yang dapat disimpulkan oleh mereka yang tinggal di sana, walaupun mempunyai negara dan kerajaan sendiri, situasi yang mereka alami membuatkan segala-galanya nampak statik.

Begitulah serba sedikit kisah tentang Transdniestria, negara yang ada tetapi tidak wujud dalam geografi dunia.


Ini Dia Rahsia 4 Teknik Silap Mata Yang Biasa Kita Lihat

Sejak kecil, kita sering dihidangkan dengan hiburan oleh ahli silap mata (digelar magician dalam bahasa Inggeris). Apabila pertama kali melihat sesuatu trik yang dipertontonkan, kita semestinya akan kagum.

Walau bagaimanapun, tahukah anda hampir kesemua trik yang dipertontonkan adalah sekadar tipu helah yang digunakan oleh ahli silap mata untuk mengaburi mata anda. Mari lihat beberapa rahsia ahli silap mata yang seringkali kita lihat dalam kehidupan seharian ataupun di kaca televisyen.

Antara trik silap mata paling popular. Dalam teknik ini, ahli silap mata akan meletakkan seoran pembantu beliau dalam keadaan baring dimana sebahagian anggota badan akan ditutup dengan kotak. Kemudian, ahli silap mata tersebut akan memotong badan pembantunya itu menggunakan gergaji sebelum memisahkan kedua anggota badan tersebut.

Rahsianya adalah, terdapat seorang lagi pembantu kedua yang berada dalam kotak pada bahagian kaki. Lihat ilustrasi dibawah:

Ini adalah trik yang paling biasa kita lihat terutamanya dikaki lima. Bagi yang pertama kali melihat, kita pasti akan kagum dengan kemampuan ahli silap mata tersebut untuk duduk bersila di atas angin dengan hanya sokongan tongkat beliau.

Jangan tertipu! Tongkat tersebut adalah tongkat yang direka khas untuk membantu beliau mengimbangi badannya. Bahagian bawah tongkat tersebut adalah sedikit panjang untuk memberi keseimbangan kepada ahli silap mata. Bahagian ini biasanya akan ditutup dengan kain untuk menyembunyikan agar tongkat tersebut kelihatan seperti tongkat biasa. Sementara itu, pada bahagian atasnya juga sebenarnya terdapat tempat untuk ahli silap mata tersebut duduk.

Ini adalah satu trik yang genius. Dalam trik ini, ahli silap mata akan menunjukkan seolah-olah beliau telah menebuk duit tersebut menggunakan pensel. Kemudian duit kertas tersebut akan dilipat kepada dua. Seterusnya, beliau akan menggerakkan pensel tersebut seolah-oleh untuk mengoyakkan duit kertas tersebut.

Menariknya, apabila pensel tersebut ditarik, wang kertas tersebut sedikitpun tidak terkoyak! Apakah rahsianya? Pensel tersebut sebenarnya diperbuat daripada magnet yang memang sudah terpotong kepada dua. Apabila ianya ditarik daripada duit kertas, ianya secara automatik akan bercantum kembali tanpa memberi kesan koyakan pada kertas.

Antara trik yang popular juga. Dalam pertunjukan ini, pembantu ahli silap mata akan masuk kedalam kota yang disusun di atas satu sama lain. Semasa pertunjukan, ahli silap mata akan mengalihkan kotak-kotak tersebut (seolah-oleh beliau berjaya mengasingkan anggota badan pembantunya itu).

Apakah rahsianya? Kotak-kotak itu adalah kotak yang direka khas. Apabila pembantu beliau masuk ke dalam kotak-kotak tersebut, pembantunya itu akan 'menyorok' dalam kotak pada bahagian paling bawah.

Apabila kota-kota yang berada di atas di alihkan, ianya sebenarnya adalah kotak kosong ataupun mengandungi anggota badan yang palsu. Di akhir persembahan, ahli silap mata tersebut akan menyusun semula kotak-kotak tersebut dalam keadaan asal seolah-olah beliau akan mengembalikan semula pembantunya itu.

Diharapkan rahsia-rahsia ini dapat merungkai rahsia trik silap mata yang dipertontonkan oleh ahli silap mata.


6 Cara Didik Anak Agar Tidak Terjebak Masalah Salah Laku Seksual

Jika sebelum ini biasa kita dengar anak remaja yang giat melampiaskan nafsu sesama sendiri sehingga terbunting dan membuang bayi, lewat kebelakangan ini pula semakin banyak terpampang berita kurang enak melibatkan anak-anak yang jauh lebih muda.

Apalah yang anak kecil seawal usia 6 - 7 tahun ini tahu tentang hukum halal dan haram berzina? Adakah mereka benar-benar sudah faham tentang nafsu dan 'keseronokan' itu?

Siapakah yang patut dipersalahkan apabila anak naif yang masih di bangku tadika sudah ternoda kesuciannya? Adakah salah pengasuh di pusat asuhan ataupun salah guru di sekolah? Ataupun ibu bapa terlalu sibuk bekerja mencari kekayaan dunia hingga anak-anak ini hanyut?

Sebelum terlewat, ambillah langkah pencegahan. Sememangnya anda tidak tahu apa yang boleh terjadi semasa ketiadaan anda tetapi sekurang-kurangnya anda telah mempersiapkan anak dengan ilmu dan didikan secukupnya.

Untuk pengetahuan anda, modul ini sudahpun diajar dalam subjek Pendidikan Kesihatan Tahun 1. Tapi faham-faham sajalah, mungkin guru yang mengajar itu lelaki. Mungkin juga guru yang mengajar itu berasa sedikit segan untuk bercerita panjang lebar kepada anak-anak kecil ini. Jadi, pihak yang terbaik dan sewajibnya mendidik anak mengenai sentuhan ini adalah ibu bapa sendiri.

Beritahu pada anak, tidak ada sesiapa pun yang boleh menyentuh mereka di bahagian sulit ataupun menyentuh hingga menyebabkan mereka berasa tidak selesa. Jika ada mana-mana orang menyentuh mereka, ajar mereka untuk lari dan menjerit sekuat hati sebelum dilaporkan kepada anda atau mana-mana pihak yang dipercayai.

Ada sesetengah ibu bapa yang gemar menelanjangkan anak di khalayak ramai dengan alasan "Alaa, biarlah. Dia kecil lagi." Tahukah anda, perbuatan ini boleh menyebabkan anak itu membesar sehingga tidak berasa malu dengan sesiapa pun.

Sebaiknya, ajarlah anak untuk sentiasa berasa malu dan segan. Jika keluar tandas, pakai seluar terlebih dahulu. Jika mahu mandi, buka pakaian di dalam bilik. Jangan dibiarkan mereka berasa tidak mengapa jika mendedahkan aurat atau berseparuh bogel walaupun di hadapan saudara-mara terdekat.

Yang ini mungkin keadaan paling kerap terjadi dan dianggap 'normal'. Ibu bapa belikan anak telefon pintar, tab dan segala macam gajet kemudian dibiarkan sahaja anak menghabiskan masa menatap skrin sambil ibu bapa sibuk dengan perkara lain.

Tahukah anda, gajet dan internet merupakan salah satu penyumbang besar kepada keruntuhan akhlak anak muda zaman sekarang? Anda pasti sedar bahawa alam maya ini merupakan sebuah dunia tanpa sempadan dengan terdapatnya semua maklumat di hujung jari.

Jadi, perhatikanlah anak-anak dari semasa ke semasa. Sentiasa tanya apa yang mereka sedang tonton. Gunakan tetapan kawalan ibu bapa dan periksa browser's history mereka setiap hari. Bunyi macam leceh, tapi kalau sayangkan anak, buatlah.

Ramai ibu bapa yang kurang menyedari hakikat bahawa terdapat lambakan iklan-iklan lucah dalam permainan atau aplikasi telefon pintar.

Jika anak memberitahu yang mereka sedang bermain game, pergi lihat sendiri game tersebut. Jika anak memuat turun sebarang aplikasi, semak terlebih dahulu jika terdapat sebarang iklan lucah di dalamnya. Bayangkan kalau anak tersilap tekan, boleh buruk padahnya!

Lagu pop Inggeris sememangnya sering kedengaran di mana-mana, bahkan ada yang dimainkan melalui corong radio stesen berbahasa Melayu. Walaupun tidak semua lagu Inggeris ini mempunyai bait lirik yang berbaur lucah tetapi pastikanlah anda tapis dan fahamkan apa yang anak anda dengar.

Janganlah kerana lagu itu berentak catchy dan sedap didengar, ibu bapa sendiri pun naik 'syeikh' goyang kepala menyanyi bersama anak.

Ada sesetengah ibu bapa yang merasakan diri mereka lebihopen-minded dan mempertikaikan kenapa harus ditapis lagu-lagu ini. "Nyanyi seronok-seronok je lah. Lagu je kot," kata anda.

Amboi. Cuba kalau ada mana-mana pertubuhan agama lain suruh anda nyanyi lagu Sunday prayers mereka, tahu pula anda melenting kata tidak boleh. Takut rosak akidah dan terbatal iman. Kenapa? Nyanyi sajalah, "Lagu je kot".

Orang kata, apa yang anda tuturkan, itulah gambaran peribadi anda. Jadi, jangan biasa membiarkan anak sekecil 5-6 tahun menyanyi lagu lucah setiap hari. Daripada lagu yang anda sangka harmless, mereka akan mencari pula video muzik lagu tersebut untuk ditonton. Kemudian apa pula yang mereka akan cari? Masih harmless lagikah ketika itu?

Sebagai ibu bapa, peranan dan tanggungjawab anda dalam membesarkan dan mendidik anak adalah amat besar. Ya, dunia kapitalis semakin mendesak anda untuk mengejar wang ringgit. Anda juga ingin memberikan yang 'terbaik' untuk anak-anak. Anda tidak ingin anak hidup susah, mahu mereka punyai segala-galanya yang diinginkan.

Tapi ketahuilah bahawa bermain dengan pembantu rumah/pengasuh tidak dapat menggantikan masa yang hilang bersama ibu. Sekolah private yang mahal dengan yuran puluhan ribu tidak mampu menggantikan kasih sayang seorang ayah. TV, Youtube dan gajet tidak bererti lagi jika anak kesayangan anda kesakitan dinodai oleh entah siapa-siapa.

Walaupun masa yang ada bersama anak adalah terhad, gunakanlah sebaik-baiknya. Sentiasa bertanyakan khabar anak, tanyakan hari yang mereka lalui dan apa yang mereka lakukan. Anda tidak perlu jadi BFF tapi didik supaya mereka berasa senang dan sentiasa terbuka untuk bercerita apa sahaja dengan anda.

Jangan buka peluang untuk mereka meluahkan perasaan kepada kawan lain yang dikenali melalui Wechat atau di luar rumah. Ketika itu, mereka tidak akan lagi nampak anda sebagai orang paling penting dalam hidup mereka.

Ingat, anak-anak ini adalah pinjaman dan amanah Allah kepada ibu bapa. Mereka juga ibarat kain putih yang tidak mempunyai sebarang cela. Apa yang kita warnakan, itulah hasilnya.

Bila anak dah terlajak kemudian hari, tidak guna menyesal. Marilah berikhtiar sehabis baik dengan pengawasan dan didikan awal untuk mengelakkan anak daripada menjadi mangsa. Lebih teruk lagi jika anak kita akhirnya menjadi pemangsa. Nauzubillahiminzalik. Semoga dijauhkan.


Ulat Parasit Ini Boleh Hidup Dalam Kulit Manusia - Larva Botfly

Human Botfly adalah satu spesis lalat di mana larva serangga ini menjadi parasit dalam badan manusia. Sebelum menjadi larva, telur-telur serangga ini dipindahkan ke dalam kulit manusia melalui liang roma. Dari situlah mulanya kehidupan baru telur-telur Human Botfly di dalam kulit manusia sehingga menjadi larva. Larva serangga ini boleh hidup di mana-mana sahaja bahagian kita, seperti tangan, kaki, muka dan juga kulit kepala.

Telur-telur serangga ini biasanya disebarkan melalui serangga lain termasuklah nyamuk, lalat muscoid dan kutu. Lebih daripada 40 spesis nyamuk didapati membantu pemindahan telur Botfly. Modus operandi Human Botfly menyebarkan telurnya adalah dengan cara serangga dewasa yang berjantina betina akan menangkap nyamuk atau serangga yang dinyatakan lalu memindahkan telur-telurnya kepada mereka.

Nyamuk ini kemudiannya akan hinggap pada manusia untuk menghisap darah. Terdapat dua cara telur-telur ini dipindahkan ke dalam badan manusia. Sama ada ia menetas menjadi larva ketika nyamuk tersebut sedang menghisap darah manusia dan menggunakan gigitan nyamuk ini sebagai jalan masuk, atau telur-telur ini jatuh ke atas kulit ketika ia mendarat di badan anggota badan. Mereka akan masuk dan hidup di bawah kulit serta membuat lubang bagi tujuan pernafasan.

Larga-larva ini hidup di dalam badan manusia dengan menghisap darah dan memakan tisu-tisu badan. Perumah (manusia) akan berasa seperti digigit ketika larva ini sedang makan. Jika dilihat pada lubang ini, ia mempunyai punat berwarna putih seakan-akan jerawat atau bisul. Ia membengkak dan menyebabkan sakit yang amat sangat.

Ketika larva ini sedang makan, ia akan merembeskan sejenis antibiotik untuk menghalang jangkitan. Semakin mereka membesar, semakin sakit dirasakan oleh manusia. Jika kehidupan mereka tidak diganggu atau tidak dikeluarkan dari lubang ini selama 8 minggu, ia akan keluar sendiri dan jatuh ke tanah untuk berubah menjadi pupa, dan akhirnya menjadi lalat dewasa.

Proses untuk mengeluarkan larva ini daripada liang roma kulit agak sukar kerana larva ini mempunyai cangkuk pada badannya yang disangkut pada kulit manusia. Antara salah satu cara untuk mengeluarkan larva ini adalah dengan menutup lubang tersebut menggunakan daging mentah. Larva ini akan sukar untuk bernafas yang kemudiannya akan berpindah masuk ke dalam daging tersebut.

Jika anda cuba untuk mengeluarkan larva ini dengan menariknya, ia amat berisiko kerana larva ini boleh meletup dan saki bakinya akan tertinggal di dalam kulit yang boleh menyebabkan jangkitan. Cara terbaik adalah dengan menyerahkan kepada doktor untuk mengeluarkannya.

Sebelum ini, doktor-doktor telah mengeluarkan larva ini dari merata bahagan badan, termasuklah kemaluan, tangan, kaki, dada, mata dan juga kulit kepala.

Jangkitan atau kerosakan tisu boleh berlaku disebabkan oleh larva ini, namun biasanya hanya parut sahaja yang disebabkan oleh pengeluaran larva ini. Cara untuk menghalang perkara ini daripada berlaku adalah dengan mengelakkan diri daripada digigit oleh nyamuk yang membawa telur-telur ini. Jadi, pakailah pakaian yang lebih tertutup jika berada di kawasan yang berisiko.

Namun, Human Botfly ini biasanya dijumpai di Amerika Tengah dan Selatan, tiada di Malaysia. Jadi, tak perlu risau, tapi perlu ambil tahu.


5 Perkara Yang Suami Patut Lakukan Ketika Isteri Hampir Bersalin

Ketika di penghujung kehamilan di mana si isteri sudah hampir dengan tarikh melahirkan anak, adalah amat penting bagi para suami untuk mengetahui apa yang harus mereka lakukan. Sering terjadi si suami tidak membuat persediaan bagi menghadapi saat-saat akhir serta hari isteri melahirkan anak.

Kerana kurangnya pengetahuan oleh para suami, si isteri sering dibiarkan sendirian dan melakukan kerja-kerja yang perlu bagi menyediakan keperluan material dan juga emosi menjelang harinya. Sebagai suami yang bertanggungjawab, anda perlu mengetahui tugas dan kewajipan anda.

iluminasi.com ingin berkongsi 5 perkara yang perlu dilakukan oleh para suami menjelang saat hampirnya waktu isteri melahirkan anak.

Pastinya anda sudah tahu bila tarikh isteri anda akan melahirkan anak. Jadi, adalah lebih baik anda memohon cuti lebih awal supaya boss anda mudah untuk meluluskan cuti dan juga tidak kelam kabut di saat-saat akhir, lebih-lebih lagi jika anda diarahkan untuk outstation.

Perkara terbaik yang anda boleh lakukan adalah menemani isteri anda setiap masa di hujung-hujung kehamilannya supaya isteri anda berasa tenang dan moodnya sentiasa dalam keadaan baik bagi memudahkan proses bersalin.

Elakkan pertengkaran dan pergaduhan ketika ini. Lebihkan bersabar dengan kerenah isteri walaupun ia tidak masuk akal, kerana isteri anda sedang mengandungkan anak anda, sesuatu yang anda tak akan faham. Sebolehnya, layan sahaja apa yang isteri inginkan, bak permaisuri.

Dan kalau anda kaki main game, berhenti main game dan fokus pada isteri. Game lain kali boleh sambung.

Semakin hampir tarikh bersalin, si isteri akan kerap mengalami kekejangan dan sakit di pangkal peha dan punggung serta otot-otot sendi. Untuk mengurangkan kesakitan dan kekejangan ini, anda sebagai suami harus mengambil inisiatif membantu isteri anda dengan mengurut bahagian tangan dan kaki mereka dengan lembut.

Kebanyakan suami langsung tak peka terhadap situasai ini. Jangan tunggu sehingga isteri anda mengeluh sakit-sakit barulah anda nak buat sesuatu. Jadilah suami yang sentiasa menjaga keperluan isteri, lebih-lebih di saat genting seperti ini.

Suami perlu tahu bahawa sentuhan suami mempunyai kesan magis terhadap isteri yang boleh menenangkan dan mengurangkan tekanan mereka.

Sebelum isteri anda dimasukkan ke hospital untuk melahirkan anak, terdapat beberapa perkara yang perlu disediakan antaranya adalah pakaian dan keperluan peribadi isteri anda. Ia adalah lebih baik jika dilakukan lebih awal untuk mengelakkan kelam-kabut jika berlaku kecemasan.

Sangat kerap berlaku bila si isteri terpaksa dikejarkan ke hospital dan disebabkan tiada persediaan, tiada pakaian dan keperluan untuknya ketika berada di hospital.

Sebagai suami yang bertanggungjawab, anda haruslah mengemas dan menyediakan keperluan isteri anda. Jangan biarkan isteri anda melakukan kerja seperti ini, biarkan dia berehat.

Ini adalah perkara terpenting, di mana suami menjadi penenang kepada isteri ketika sedang melahirkan anak. Isteri anda sangat memerlukan sokongan daripada anda saat ini. Suami tak akan pernah rasa apa yang isteri rasa ketika ini, jadi sekurang-kurangnya suami perlu berada di sisi dan menjadi penenang dan penyokong si isteri yang sedang bertarung.

Jangan panik dan takut, kerana ia akan menambahkan lagi tekanan kepada si isteri. Adalah lebih baik jika anda melatih mental isteri lebih awal kerana ia sedikit sebanyak membantu ketika sedang melahirkan. Jika anda jenis yang sibuk bekerja, pastikan di saat ini anda berada di sisi isteri jika anda tak dapat membantu perkara-perkara seperti yang di atas.

Saat inilah waktu sebenar anda menunjukkan bahawa anda amat menyayangi isteri anda sepenuh jiwa.

Selepas selesai melahirkan anak, pastinya anda akan sangat teruja untuk menatap wajah anak anda yang comel itu. Tapi ingat, jangan terlalu sibuk menatap anak sehinggakan anda mengabaikan isteri anda yang sedang lemah. Anda perlu berada di sisi isteri dan memberi kata-kata semangat serta memuji-muji supaya mood isteri sentiasa dalam keadaan baik.

Ketika ini isteri anda berasa sangat letih dan dengan anda di sisi, pastinya akan memberikan kekuatan dan semangat baginya. Cium dahi dan usap pipi isteri anda, kerana sentuhan anda adalah segalanya bagi si isteri.


4 Ritual Ganjil Serta Menyakitkan Yang Dilakukan Atas Nama Adat, Agama dan Kepercayaan

Di dunia ini ada bermacam ragam dan budaya masyarakat yang berbeza-beza. Ada yang pelik pada mata kita mungkin biasa pada mereka. Perbezaan kepercayaan dan pendedahan kepada dunia luar juga mendorong sesetengah komuniti untuk terus berpegang dengan kepercayaan yang telah mereka amalkan selama ini.

Berikut adalah 4 ritual paling menyakitkan yang dilakukan oleh masyarakat-masyarakat seluruh dunia yang kami akui, amat perit dan menyakitkan untuk dilakukan. Jika beri saya ganjaran wang tunai pun, besar kemungkinan kami tak akan melakukannya.

Suku Satere-Mawe mendiami salah satu bahagian di hutan Amazon, Brazil. Mereka percaya untuk seorang lelaki menjadi dewasa, seseorang remaja perlu melalui satu ujian yang telah turun temurun dilakukan mengikut tradisi suku mereka.

Semua remaja Satere-Mawe yang berusia 13 tahun perlu ke hutan untuk mencari sejenis semut yang dinamakan sebagai 'bullet ant.' Bullet ant ini mempunyai kesan gigitan yang cukup sakit sehingga diletakkan tempat teratas dalam skala kesakitan yang mampu dialami akibat bisa di seluruh dunia.

Bisa gigitannya bukan sekadar sakit, malahan mampu menyebabkan seseorang lumpuh. Kesakitannya pula dikatakan sama seperti ditembak peluru- kerana itulah nama semut itu 'bullet ant.'

Semut-semut yang dikumpulkan akan diletak di dalam satu karung khas yang kemudiannya akan diberikan pada tiap-tiap remaja yang ingin dewasa dan mereka perlu memasukkan tangan mereka selama 10 minit tanpa menunjukkan rasa lemah atau sakit.

Tidak cukup hanya sekali melakukannya, selepas satu sesi, mereka perlu melakukannya lagi 19 kali dalam tempoh beberapa bulan bagi layak bergelar lelaki dewasa.

Terdapat sebuah suku primitif di daerah Lembah Baliem yang terletak di Papua New Guinea. Lokasi mereka hanya boleh diakses dengan menggunakan helikopter.

Apa yang mengejutkan mengenai kehidupan suku ini adalah kepercayaan mereka setiap kali mereka menghadap kematian orang tersayang, mereka akan mengerat jari mereka sendiri sebanyak satu batang dari mana-mana jari.

Jari yang sudah dipotong itu akan dikebumikan sekali dengan badan si mati sebagai tanda kasih sayang mereka terhadap si mati. Malangnya, tidak ada had bagi mereka melakukan potongan ke atas jari, bagi mereka yang lebih ramai sanak saudara meninggal, besar kemungkinan seseorang itu akan kehilangan keupayaan untuk melakukan kerja-kerja seharian.

Upacara melambung bayi ini dilakukan oleh ibu bapa yang baru mendapat cahayamata di daerah Karnataka, India. Semua bayi yang baru lahir akan dilambung dari jarak 30 ke 50 kaki oleh seorang dukun atau ketua kampung kemudiannya akan disambut oleh penduduk setempat menggunakan selimut, sambil ibu bayi tersebut melihat anaknya dilontar ke bawah.

Upacara ini diamalkan bukan sahaja oleh masyarakat Hindu malahan turut sama disertai masyarakat Islam di sana.

Pada tahun 2011, kerajaan India mengharamkan upacara tersebut daripada berlangsung namun pada tahun berikutnya, penduduk Kartanaka kembali meneruskan tradisi mereka ini. Alasan mereka, mereka perlu memenuhi tuntutan agama.

Sempena menyambut kematian Hussain, cucu kepada Rasulullah saw. setiap tahun pada hari Ashura, masyarakat yang mengamalkan ajaran Syiah akan mengadakan pesta dengan mencederakan diri sendiri.

Pelbagai peralatan digunakan untuk mencederakan diri sendiri bagi mengingati pengorbanan yang telah dilakukan oleh Hussain menentang penindasan yang berlaku pada zamannya.

Antaranya adalah dengan menetak kepala dengan menggunakan pedang atau melibas badan dengan rantai yang dipasangkan pisau dihujungnya. Bukan sekadar golongan dewasa yang menyertai upacara ini, bahkan golongan kanak-kanak juga ramai yang menggunakan senjata-senjata tajam menumpahkan darah sendiri.

Penggunaan peralatan seperti pedang telah pun diharamkan di beberapa negara namun upacara ini tetap berjalan dengan meriahnya.


Kesihatan: 5 Fakta Menarik Mengenai Kolesterol

Apabila mendengar perkataan kolesterol, sudah pasti kita akan kaitkannya dengan serang jantung. Benar, kandungan kolesterol yang tinggi dalam tubuh badan boleh menyebabkan saluran darah mengecil dan seterusnya mendedahkan kepada risiko serangan jantung.

Walau bagaimanapun, tidak semuanya berkaitan kolesterol itu tidak elok. Mari ketahui beberapa fakta menarik mengenai kolesterol.

Enzim akan menukar kolesterol kepada vitamin D, hormon steroid dan juga diperlukan untuk perkuhuman lemak. Kolesterol merupakan elemen utama membran yang mengelilingi dan membentuk sel.

Badan manusia mempunyai kemampuan untuk mengetahui berapa banyak sel yang diperlukan oleh tubuh badan.

Apabila anda makan makanan yang mengandungi kolesterol yang tinggi, tubuh anda akan menghasilkan kolesterol dalam kuantiti yang sedikit dan begitu juga sebaliknya. Secara purata, tubuh badan manusia menghasilkan 85% kolesterol yang diperlukan selebihnya diperolehi melalui makanan yang dimakan.

Kira-kira suku daripada jumlah kolesterol yang ada pada badan kita - 20% lapisan yang melindungi sel saraf dan serat terdiri daripada kolesterol dan fungsi neuron bergantung padanya.

Maka tidak hairanlah kajian yang telah dilakukan menemui kaitan antara kadar kolesterol yang rendah dengan prestasi sistem kognitif yang rendah.

Pendedahan kepada bahan kimia, pathogen dan bahan radikal bebas boleh menghakis saluran darah dalam tubuh badan. Apabila ini terjadi, buah pinggang akan menghantara kolesterol LDL ini pada saluran darah yang menipis untuk membaikinya.

Benar, hampir separuh daripada serangan jantung adalah pada mereka yang memiliki kadar kolesterol yang normal. Untuk membendung serangan jantung, apa yang perlu anda perhatikan sebenarnya adalah ratio antara triglyceride dan koleterol HDL.

Betul, anda boleh memiliki kadar kolesterol yang berubah-ubah pada setiap waktu dalam sehari. Sebagai contoh, kadar kolesterol pada waktu pagi mungkin lebih tinggi atau rendah berbanding pada waktu malam. Keadaan cuaca seperti musim sejuk atau panas juga boleh menyebabkan perubahan kadar kolesterol dalam tubuh badan.


5 Hidangan Makanan Termahal Di Dunia Setakat Ini

Sepanjang hidup anda, berapakah harga makanan yang termahal anda pernah makan seorang diri? RM1,000? Mungkin lebih dan mungkin kurang. Sesedap manakah sesuatu hidangan itu boleh terhasil dengan harga yang sebegitu mahal?

Jika Nasi Goreng Ikan Masin yang berharga sekitar RM5 pun sudah sangat sedap, apatah lagi jika dengan harga yang mencecah ribuan ringgit. Jika difikirkan, semahal mana sekalipun makanan itu akhirnya akan berada di tempat yang sama, iaitu di tandas.

Namun, ada yang sanggup menghabiskan sejumlah wang yang sangat banyak bagi orang kebanyakan hanya untuk dikunyah dan dinikmati dalam jangka masa yang pendek. Mungkin kerana harta yang melimpah ruah, ia tidak menjadi masalah.

iluminasi.com ingin berkongsi dengan anda 5 hidangan makanan yang termahal di atas muka bumi setakat ini.

Berasal dari Sri Lanka, pencuci mulut yang diberi nama yang agak ganjil ini hanya boleh didapati di restoran The Fortress’ Wine³. Jika dilihatkan hidangannya, ia kelihatan sangatlah kecil, mampu dihabiskan dengan sesuap sahaja. Kek yang berperisa krim Irish ini telah diisi dengan buahan melalui teknik "infusion".

Asas pencuci mulut ini dihasilkan melalui gabungan antara mangga, delima serta champagne Dom Perignon. Hiasan yang mengiringi kek ini adalah struktur besi dan nelayan yang diperbuat daripada coklat yang diukir secara handmade. Ia kemudiannya disempurnakan oleh batu Aquamarine 80 karat.

Mana lagi mahal, harga pencuci mulut ini atau kereta anda?

Tak sangka sebiji pai boleh dijual dengan harga sebegini rupa, boleh beli Myvi tunai. Pai daging dan cendawan yang tersangat mewah ini disumbat dengan daging lembu Wagyu yang bernilai RM4,280, cendawan matsutake (RM428 untuk 100 gram), truffle hitam, daun emas dan wain merah Chateau Mouton Rothshild 1982.

Walaupun harganya tersangat mahal, tetapi pai ini boleh dihidangkan dan dikongsi oleh 8 orang. Jadi anda jangan risau, seorang hanya perlu bayar RM8,506 sahaja. Ia boleh didapati di Fence Gate Inn di Lancashire, England dan menurut chef yang menghasilkan pai termahal di dunia ini, pai ini lebih sedap daripada pai versi asal, dan sememangnya berbaloi denga harga yang diletakkan.

Lepas makan pai ni, mesti anda akan rasa menyesal kerana RM68,050 berakhir di loji najis dan menjadi tahi paling mahal di kawasan rumah anda.

Kalau anda seorang penggemar pencuci mulut, pastinya makanan ini membuatkan air liur anda meleleh. Tapi, apabila melihatkan balik harganya, mungkin anda perlu sedut balik air liur anda. Ais krim coklat yang sangat menyelerakan ini diperbuat daripada 28 jenis koko dan 14 daripadannya adalah koko yang paling mahal di dunia

Kalau di Malaysia emas menjadi kebanggaan di lengan-lengan dan leher-leher si gadis dan makcik, tapi pada pencuci mulut ini juga dihiasi dengan emas yang boleh dimakan. Cawan yang diletakkan aiskrim ini juga mempunyai lapisan emas yang boleh dimakan.

Bukan itu sahaja, dengan memesan aiskrim ini, anda juga akan menerima sebentuk gelang tangan emas 18 karat bertatahkan berlian 1 karat. Tak cukup dengan itu, anda juga boleh membawa pulang sudu emas tersebut yang juga mempunyai berlian, jadi kalau anda tak cukup duit nak bayar ansuran kereta bulan-bulan boleh bayar guna sudu ini.

Nak rasa aiskrim ini? Bolehlah mengunjungi Serendipity 3 di New York City.

Dah macam nama jenama makanan kesihatan kat Malaysia pula kan. Penulis tak sangka, harga telur ikan boleh mencecah ratusan ribu ringgit. Seumur hidup penulis hanya pernah makan telur ikan kembung je, itu pun berebut. Tapi, telur ikan ini bukannya telur ikan biasa-biasa. Telur ikan yang diberi nama Almas ini diambil daripada ikan yang sangat jarang ditemui iaitu Albino Beluga Sturgeon. Ia berwarna putih mutiara dan mempunyai tekstur seperti span.

Sudahlah ikannya jarang ditemui, telur ini pula diambil daripada ikan-ikan ini yang berusia daripada 60 hingga 100 tahun sahaja dan boleh mencecah seberat 900 kilogram, lebih kurang berat Volkswagen Beetle. Kalau belum sempat cecah umur 60 dah mati, kan tak sempat nak dapat hasil.

Ia biasanya dijual dalam bekas emas yang diperbuat daripada emas 24 karat. Memang sangat rare, sampai boleh cecah harga RM112,000 untuk sekilogram, tapi kalau anda nak rasa sedikit, boleh beli dalam bekas yang lebih kecil dengan harga RM5,360.

Kalau telur ikan ini dah habis, boleh isi dengan telur ikan kesukaan anda di rumah. Kalau sayang nak isi telur ikan lain, jangan lupa simpan bekas ini dalam peti besi ya.

Dengan harga satu puding coklat yang sangat mewah ini, anda boleh membeli sebuah kereta Honda Civic secara tunai atau memulakan perniagaan yang anda inginkan. Pencuci mulut yang sangat menarik dan sudah tentunya sangat enak dihasilkan oleh ketua chef di Lindeth Howe Country House Hotel yang terletak di Cumbria, England.

Pencuci mulut ini dihasilkan menggunaan 4 jenis coklat Belgian dan ditambahkan perisa pic, orange dan juga whiskey. Bukan itu sahaja, terdapat daun emas yang boleh dimakan dan caviar di atasnya. Ia disempurnakan dengan sebutir berlian yang boleh dimakan, dan dihidangkan bersama Chateau d’Yquem, sejenis wain pencuci mulut yang tersangat mahal.

Ini bukan makanan orang biasa-biasa, dah taraf lain dah. Kalau tadi hanya emas yang boleh dimakan, tapi ini sampai berlian pun nak makan juga. Penulis kalau dapat makan ni, sebelum makan memang sejuta gambar penulis selfie. Itu cerita "kalau", cerita sebenarnya memang tak mampu la kan.


5 Pantang Larang Melayu Lama Yang Kini Tinggal Kenangan

Salah satu budaya yang makin pupus di kalangan orang Melayu adalah budaya maksud tersirat dalam memberikan peringatan, yang kerap diamalkan oleh generasi terdahulu.

Siapa waktu kecil dulu tak pernah ditegur untuk jangan duduk atas bantal, nanti punggung akan naik bisul? Pelbagai peringatan yang ada itu sebenarnya adalah satu cara mengingatkan yang mempunyai makna tersirat yang cukup baik untuk diamalkan, cuma apabila zaman semakin moden, tidak ramai lagi mahu mengamalkan kata-kata tersirat ini dan lebih senang bercakap secara terus.

Berikut adalah 5 pantang larang orang Melayu generasi terdahulu yang kerap diingatkan pada kanak-kanak era dahulu yang benar-benar menunjukkan berbezanya cara generasi dahulu dan sekarang mendidik adab dalam anak masing-masing.

Apabila pantang-larang ini dibuat, kebanyakan gadis-gadis pada masa tersebut hanya memakai kain sarung. Bukan seperti sekarang di mana ramai gadis mengenakan gadis. Jadi larangan ini sebenarnya bertujuan untuk mengelakkan kain si gadis terselak lalu menampakkan apa yang sepatutnya tidak kelihatan.

Punyalah malu orang dulu-dulu dengan kelakuan sebegitu sampai sanggup kata diri sendiri boleh mati kalau anak buat.

Sebenarnya pantang larang ni senang saja maksudnya. Jangan intai orang mandi, kerana perbuatan tu salah. Namun bagi kanak-kanak, macam mana lah mereka nak faham yang perbuatan itu salah?

Jadi penyakit mata ketumbit digunakan untuk menakutkan kanak-kanak supaya tidak ada yang membesar dan menjadikan tabiat mengintai ini berlanjutan, menyebabkan mangsa intai mengalami kemaluan besar.

Pada zaman moden ini kita semua sudah jelas maksud sebenar pantang larang ini adalah untuk mengelakkan masakan hangus kerana leka. Walaupun begitu, amat menarik sekali berbezanya persepsi masyarakat zaman tersebut dengan zaman sekarang.

Zaman sekarang ini orang kita lebih terbuka menerima jodoh yang lebih tua. Lagi tua dan berharta lagi bagus. Dapur pun rasanya dah kurang dijejaki anak gadis yang belum berkahwin.

Sebenarnya ada banyak sebab kenapa pantang larang ini diamalkan zaman dahulu. Pada zaman dahulu bantal diperbuat daripada kekabu yang lembut dan sarungnya pula diperbuat sendiri menggunakan lebihan kain langsir atau kain ela.

Bantal zaman dahulu kualitinya berbeza-beza jadi apabila duduk di atas bantal boleh menyebabkan kerosakan pada jahitan. Lagipun, amat menjijikkan jugalah apabila seseorang itu kentut bertalu-talu pada bantal dan kemudian dia meletakkan kepalanya di situ.

Ini adalah salah satu pelajaran mengenai adab yang banyak ditekankan oleh generasi terdahulu terhadap anak-anak mereka. Niat sebenarnya bukanlah untuk menakutkan anak-anak tetapi untuk mendidik anak menggunakan ibu jari apabila menunjukkan sesuatu.

Menunjukkan sesuatu menggunakan jari telunjuk adalah satu perbuatan yang boleh disalah tafsirkan sebagai memberi mesej menuduh atau menyalahkan seseorang. Mesej sama tidak kelihatan apabila ibu jari digunakan untuk menunjuk sesuatu atau seseorang.

Itulah 5 pantang larang paling kerap saya dengar waktu saya kecil dahulu yang bunyinya amat menggerunkan ketika kecil, tetapi lama kelamaan semakin dewasa kita, baharulah sedikit sebanyak kita dapat tangkap kenapa ibu bapa zaman dahulu mendidik anak menggunakan kiasan yang agak menyeramkan.

Perlukah amalan itu diteruskan atau patut dibiarkan pupus kerana berkata secara terus terang lebih mudah diterima? Terpulang pada anda kerana setiap kita Insya Allah akan bertanggungjawab mendidik generasi muda satu hari nanti.


5 Kes Individu Dihukum Mati Walaupun Tidak Bersalah

Dalam artikel ini iluminasi ingin berkongsi dengan pembaca semua 5 individu baik dan mula dituduh oleh mahkamah atas kesalahan yang tidak mereka lakukan. Ditambah pula dengan hukuman mati.

Siapa bersalah dalam hal ini? Penulis tidak berani untuk menuding jari. Namun terbukti sistem perundangan manusia ini terdapat kelompongan dan kecacatan yang membolehkan orang tidak bersalah dihukum penjara, sebatan, bahkan dihukum mati.

Troy Davis telah disabitkan kesalahan membunuh seorang anggota polis, Mark MacPhail, yang tidak bertugas di Savannah, Georgia pada Ogos 1989.

Menurut laporan, kejadian tersebut di lot parkir restoran Burger King di mana Mark bekerja sebagai pegawai keselamatan separuh masa. Ketika itu, berlakunya perbalahan di antara Troy Davis dan 2 orang rakannya, Darrel Collins dan Redd Coles dengan seorang gelandangan, Walter Young. Mark MacPhail yang pergi ke tempat kejadian untuk meleraikan pergaduhan telah di tembak di muka dan dada.

Redd Coles telah pergi ke balai polis pada keesokan harinya dan memberitahu pihak polis bahawa Troy Davis yang menembak Mark MacPhail. Dengan keterangan itu, Troy Davis yang ketika itu berada di luar daerah telah di bawa pulang dan disabitkan dengan kesalahan membunuh.

Didakwa kerana menyerang dan membunuh, Troy merayu tidak bersalah namun beberapa saksi memberi keterangan ketika perbicaraan bahawa tTroy yang menembak Mark dan juga seorang lagi ketika berada di Burger King. Antara yang memberi keterangan adalah rakannya, Redd Coles, walaupun terdapat bukti bahawa Redd mempunyai pistol yang sama seperti digunakan ketika kejadian. Juri mendapati Troy bersalah atas pembunuhan itu dan dijatuhkan hukuman mati.

Kemudian, beberapa saksi telah mengaku dengan afidavit bahawa mereka telah dibuli polis yang menjalankan siasatan dan mereka telah dipaksa untuk memberi keterangan palsu. Troy membuat rayuan namun ditolak.

Timothy Evans telah didakwa membunuh isteri dan juga anak perempuannya pada November 1949 di rumah mereka di London. Perbicaraan dilakukan pada Januari 1950 dan Timothy telah didapati bersalah lalu dijatuhkan hukuman gantung sampai mati.

Selepas penyiasatan, perbicaraan sampai ke penghujung di antara keterangan yang diberikan oleh Timothy lawan keterangan jirannya, John Cristie. Menurut John, sebelum pembunuhan berlaku, Timothy bertengkar dengan isterinya dan tidak mahu menggugurkan kandungan mereka.

Bukti lain yang digunakan terhadap Timothy adalah keterangan yang diberikan olehnya berubah-ubah. Perbicaraan hanya mengambil masa 3 hari dan Timothy didapati bersalah. Hukuman gantung sampai mati telah dilaksanakan di Penjara Pentonville, London pada 9 Mac 1950.

Namun, 3 tahun kemudian pihak berkuasa telah mendapati bahawa jiran Timothy itu, John Cristie, adalah seorang pembunuh bersiri dan merupakan pembunuh sebenar yang membunuh isteri dan anak Timothy. Satu upacara memohon maaf telah dilakukan terhadap Timothy Evans atas kesilapan menghukumnya.

Seorang bapa, Cameron Todd Willingham, telah didakwa atas kesalahan membunuh 3 orang anak perempuannya dengan membakar rumah mereka di Texas pada tahun 1991.

Ketika perbicaraan berjalan, terdapat banyak perdebatan di antara beberapa pihak berkuasa, dan banyak bukti yang bertentangan yang boleh membuktikan sama ada api tersebut dicetuskan oleh litar pintas ataupun dibakar menggunakan cecair pembakar. Terdapat ramai saksi yang memberi keterangan menyokong dan juga melawan Cameron.

Pihak pendakwa mendakwa motif pembunuhan adalah kerana Cameron tidak menginginkan anaknya. Mereka juga mendakwa ia merupakan cubaan kali ketika Cameron untuk membunuh anak-anaknya. Cubaan sebelum ini adalah dengan cuba untuk menggugurkan dua kandungan ketika isterinya hamil dengan cara menendang untuk menyebabkan keguguran.

Namun, Cameron disabitkan kesalahan membakar dan membunuh anak-anaknya lalu dijatuhkan hukuman mati. Ketika perbicaraannya pada tahun 1992, Cameron telah ditawarkan penjara seumur hidup jika mengaku bersalah namun ditolak dan berkeras bahawa beliau tidak bersalah.

Cameron kemudiannya membuat rayuan kepada pihak mahkamah. Setelah merayu selama 12 tahun, akhirnya Cameron menghembuskan nafas terakhinya melalui pelaksanaan suntikan maut pada 17 Februari 2004.

Kes ini masih mendapat perhatian kerana terdapat bukti bahawa Gabenor Texas, Rick Perry berkemungkinan telah mempengaruhi sabitan kesalahan dengan memecat pakar forensik asal yang telah membantah sabitan itu. Siasatan masih dijalankan.

Seorang pemilik kedai kulit, Ellis Wayne Felker, telah disabitkan kesalahan membunuh seorang wanit, Evelyn Ludlum pada tahun 1981.

Lokasi terakhir Evelyn dikatakan adalah di kedai Ellis Wayne dimana Evelyn memohon kerja. Pihak polis telah menjumpai Evelyn yang tersadai bersama buku kalendar yang tertulis bahawa Ellis merupakan orang terakhir yang dihubungi oleh Evelyn. Dengan penemuan ini, Ellis telah diletakkan di bawah pengawasan pihak polis selama 2 minggu.

Proses pencarian dilakukan dan telah menjumpai di sebuah sungai kecil, dalam keadaan seperti dirogol dan mati disebabkan sesak nafas. Autopsi awal menyatakan bahawa Evelyn telah mati selama 5 hari, jadi ia membuktikan bahawa Ellis bukanlah pembunuh kerana beliau berada di bawah pengawasan.

Kemudian arahan untuk autopsi kedua dikeluarkan, dan mendapati bahawa Evelyn telah mati kurang daripada 3 hari kerana mayatnya dijumpai dalam air yang mengalir. Namun, waktu kematian tidak dapat dipastikan.

Akhirnya, Ellis dijatuhkan hukuman mati kerana merogol dan membunuh. Pada September 1996, peguam Ellis menerima bukti yang disembunyikan oleh pihak pendakwa ketika perbicaraan namun ia disangkal dengan angkat sumpah oleh peguam daerah mengatakan tiada bukti seperti itu. Antara bukti-bukti yang diterima adalah sampel DNA dan pengakuan bertandatangan oleh saspek lain yang mengalami masalah mental.

Namun, walaupun dengan penemuan bukti baru, Supreme Court of Georgia enggan melaksanakan perbicaraan baru dan meneruskan hukuman yang dijatuhkan. Hukuman mati dijalankan pada 15 November 1996.

Larry Griffin telah disabitkan kesalahan membunuh seorang gadis berusia 19 tahun yang juga merupakan pengedar dadah, Quintin Moss. Quintin telah terbunuh disebabkan oleh drive-by shooting.

Walaupun dalam insiden tersebut terdapat beberapa saksi, namun sabitan kesalahan hampir semata-mata berdasarkan keterangan Robert Fitzgerald, yang bekerjaya sebagai penjenayah. Selepas rayuan tidak bersalah gagal, juri telah mendapati Larry bersalah dan beliau dihukum mati dengan cara suntikan maut pada tahun 1995.

Namun, pada tahun 2005, sebuah penyiasatan telah dibuka semula oleh NAACP Legal Defense and Education Fund dan menemui satu bukti yang sangat penting. Bukti itu dikatakan telah disembunyikan ketika perbicaraan.

Bukti itu menyatakan bahawa Larry adalah seorang yang kidal, namun keterangan Robert mengatakan tembakan itu dibuat oleh seseorang yang dominan tangan kanan. Juga tidak terdapat DNA atau cap jari Larry pada pistol tersebut dan juga alibi yang mengatakan Larry berada di tempat lain pada waktu kejadian.


6 Ciri Orang Yang Pandai Menguruskan Duit

Antara ilmu penting apabila dewasa adalah ilmu menguruskan kewangan. Malangnya ilmu ini selalunya tidak diajar secara formal di sekolah mahupun di universiti.

Kebanyakan orang yang tidak cukup duit adalah kerana mereka tidak pandai menguruskan duit. Tidak kiralah jika anda bergaji kecil atau besar, sekiranya anda tidak tahu menguruskan wang dengan betul, ianya tidak akan pernah cukup!

Jangan terkejut sekiranya ada yang bergaji RM10k sebulan tetapi masih tidak cukup. Mari ketahui beberapa ciri orang yang pandai menguruskan wang dengan betul.

Orang yang bijak menguruskan kewangan akan mula menyimpan awal. Merka tidak suka bertangguh. Kebanyakan golongan muda berfikiran mereka akan lebih mudah menyimpan duit apabila sudah bergaji besar kelak.

Pemikiran ini adalah salah sama sekali kerana sekiranya peningkatan gaji diiringin dengan peningkatan komitmen bulanan, anda tidak akan mampu menyimpan tidak kira berapa lama anda bekerja.

Tiada manusia yang ingin bekerja selama-lamanya. Oleh itu, perancangan yang betul adalah penting untuk memastikan anda mempunyai wang apabil bersara kelak.

Adakah wang pencen/persaraan atau wang KWSP mencukupi apabila anda bersara kelak? Mungkin cukup ataupun tidak. Mengikut statistik yang dikeluarkan oleh pihak KWSP, kebanyakan rakyat Malaysia tidak mempunyai wang KWSP yang mencukupi untuk menampung kehidupan mereka di hari tua kelak!

Secara jujurnya, kebolehan membezakan antara keperluan dan kehendak adalah skil penting yang perlu diketahui setiap orang. Jika tidak, anda mungkin akan terlebih berbelanja seperti membeli kereta mewah yang melebihi kemampuan dan pakaian mewah semata-mata untuk bergaya dan dipandang rakan-rakan.

Orang yang bijak menguruskan wang biasanya akan menyenaraikan keperluan dan kehendak. Tipsnya mudah, sekiranya anda mempunyai lebihan wang adalah tidak salah untuk memenuhi kehendak. Walaubagaimanapun, sekiranya tidak memadai sahajalah membeli barang keperluan.

Tips ini mungkin kedengaran pelik tetapi ada benarnya. Boleh dikatakan kesemua bank mempunyai fungsi autopay untuk memudahkan anda membuat pembayaran bil dan hutang.

Walaubagaimanapun, adalah lebih digalakkan anda membuat pembayaran dalam talian secara manual agar otak anda lebih peka dan dapat mengetahui aliran keluar masuk wang.

Tidak kira berapa banyak gaji anda dapat setiap bulan, sekiranya tidak dibuat bajet, ianya tidak akan pernah cukup. Kebanyakan orang tidak mempunyai wang simpanan yang cukup kerana berbelanja melebihi kemampuan.

Dengan membuat bajet bulanan, anda dapat melihat dengan jelas aliran keluar masuk anda. Sekaligus mengelakkan terjadinya overspending.

Apabila menyimpan, kesalahan untuk kebanyakan kita adalah menyimpan setelah berbelanja. Sepatutnya, kita perlu membuat bajet dan menetapkan jumlah yang perlu disimpan. Duit lebihan daripada membayar bil dan simpanan barulah digunakan untuk berbelanja.

Dengan menetapkan simpanan sebelum berbelanja, kita secara tidak langsung memaksa diri untuk berbelanja mengikut kemampuan bajet kita sahaja.


Kisah Sedih Anjing Tunggu Kepulangan Tuan Yang Telah Mati - Hachiko

Ceritanya bermula dengan seorang profesor sains agrikultur di Universiti Tokyo, Hidesaburō Ueno, telah lama menginginkan seekor anjing dari baka Akita Jepun yang asli. Setelah lama mencari, salah seorang daripada pelajarnya mencadangkan kepada Hidesaburō supaya mengambil anjing bernama Hachiko dari bandar Odate di wilayah Akita.

Mengikut cadangan pelajarnya, Hidesaburō lalu mengambil anjing tersebut, yang diberi nama panggilan Hachi. Sejak dari itu, Hidesaburō dan Hachiko menjadi teman baik. Hidesaburō melayan Hachiko dengan penuh kasih sayang seperti anak sediri dan mereka seolah-olah tidak dapat dipisahkan.

Hachiko semakin membesar dan menjadi semakin bijak. Hachiko mula mengikuti Hidesaburō ke Stesen Keretapi Shibuya di tengah bandar Tokyo yang mana tempat tuannya itu menaiki keretapi untuk ke tempat kerja. Apabila tibanya waktu petang, Hachiko akan sekali lagi ke stesen ini dan menunggu tuannya pulang daripada kerja.

Ia menjadi rutin harian Hachiko untuk menghantar dan menjemput Hidesaburō di stesen tersebut.

Pada 21 May 1925, Hachiko yang berusia 2 tahun itu menunggu di pintu keluar stesen keretapi tersebut seperti yang biasa dilakukannya. Namun, kali ini, Hidesaburō tidak kelihatan. Hachiko menunggu dan terus menunggu. Melihatkan tuannya tidak kunjung tiba, Hachiko pulang ke rumah.

Apa yang sebenarnya berlaku adalah Hidesaburō telah mengalami pendarahan otak ketika sedang memberi kuliah, dan mati secara mengejut.

Kerana kesetiaannya kepada Hidesaburō, Hachiko kembali ke tempat menunggunya pada petang keesokan harinya untuk menjemput kepulangan tuannya, namun sekali lagi, tidak menjadi kenyataan. Hachiko tidak berputus asa dan terus menunggu pada setiap pagi dan petang tepat pada waktu keretapi yang biasa dinaiki tuannya tiba.

Hachiko kemudiannya pindah dan tinggal bersama tukang kebun yang bekerja dengan Hidesaburō iaitu Kuzaboro Kobayashi. Namun, Hachiko tetap berulang alik ke stesen keretapi tersebut.

Hachiko mengulanginya selama 9 tahun, 9 bulan dan 15 hari, tanpa jemu. Tiada siapa yang mampu menerangkan kepada Hachiko supaya berhenti menunggu kerana tuannya sudah tiada.

Ramai orang yang selalu menaiki keretapi di situ termasuk pekerja di sekitar, mengenali Hidesaburō dan Hachiko tetapi reaksi mereka tidaklah begitu mesra pada mulanya.

Namun selepas artikel mengenai Hachiko diterbitkan dalam akhbar Asahi Shimbun pada 4 Oktober 1932 dan juga sebuah syarikat akhbar ternama Jepun telah menerbitkan cerita mengenai Hachiko, Hachiko telah menjadi selebriti yang terkenal di seluruh Jepun.

Cerita di media telah memberikan inspirasi kepada ramai orang yang kemudiannya datang melawat Hachiko di Stesen Keretapi Shibuya dan memberikan makanan dan snek kepada Hachiko ketika menunggu kepulangan tuannya. Mereka menggelarkannya sebagai "Chuken-Hachiko" yang bermaksud Hachiko si anjing setia.

Pada 8 Mac 1935, ketika Hachiko berusia 11 tahun, ia ditemui mati di sebuah jalan di Shibuya. Pada Mac 2011, saintis akhirnya mengesahkan sebab kematian Hachiko, adalah disebabkan barah dan jangkitan filaria. Juga terdapat 4 lidi satay di dalam perut Hachiko, namun bukanlah penyebab kematiannya.

Selepas kematiannya, Hachiko telah dibakar dan abunya ditanam di Tanah Perkuburan Aoyama, Tokyo, bersebelahan dengan tuan kesayangannya, Profesor Hidesaburō. Bulu Hachiko telah diawet dan dipelihara lalu dijadikan patung. Ia dipamerkan di National Science Museum of Japan, Tokyo.

Patung peringatan Hachiko juga telah dibina di Shibuya Station Square. Hachiko menjadi simbol kesetiaan di Jepun.